Баҳорги экишга тайёргарлик бўйича тавсиялар - Ўзбекистон Республикаси Қишлоқ хўжалиги вазирлиги\nБаҳорги экишга тайёргарлик бўйича тавсиялар\nПахта майдонларини экишга сифатли тайёрлашда тупроқни бороналаб унинг юзидаги кесакларни майдалаш, қатқалоқни юмшатиш ва бегона ўтларнинг илдизларини тароқлаб ер бетига чиқариш билан бир қаторда тупроққа ағдармасдан чуқур ишлов бериш, марза тортиш ва фермер хўжаликлари далаларига сув келтирадиган ариқ-зовурларни қазиш тадбирларини бажариш ҳам муҳим ўрин тутади. Мазкур агротадбирларни қисқа муддатларда сифатли бажарилиши кўп ҳолларда бороналар, универсал ариққазгич-пололгич марза текислагич ҳамда чизел-культиваторлари каби машина-қуролларни талаблар даражасида таъмирлаш ва тайёрлашга боғлиқ.\nАриққазгич-текислагичларни таъмирлаш. Бундай машиналар фермер хўжаликлари ҳудудидаги муваққат суғориш ариқлари, ўқариқлар, зовурлар ва ташлама эгатларни қазиш ва кўмиб текислаш, марза тортиш ва уни бузиб текислаш ҳамда тупроқни чуқур юмшатишга мўлжалланган. Кўриниб турибдики, мазкур машиналарнинг иш шароити анча оғир. Шу боис уларнинг ағдаргичлари, кесувчи пичоқлари, таянч ғилдиракларнинг ўқлари ва втулкалари тупроқ абразивлари таъсирида ейилади.\nАғдаргичнинг синган жойига металл пластина пайвандлаб уланади. Сиртидаги бироз ейилган жойларга металл эритиб ёпиштирилади, чарх тош ёрдамида яхшилаб тозаланади. Кесувчи пичоқлар айниқса кўп ейилади. Ейилган пичоқ аввало текисланади, кейин рессор пўлат чиқитларидан ейилган қисм шаклига мослаб пластина тайёрланади. Бу пластина темирчилик ўчоғида 840 градусгача қиздириб, мойга ботириб тобланади, сўнгра такроран 360 градусгача қиздириб бўшатилади. Тайёр бўлган пластина ейилган жойга қўйилади ва электр пайванд усулида уланади.\nПичоқ тамоман ишдан чиққан бўлса қайта тикланмайди-янгисига алмаштирилади. Таянч ғилдираги ўқининг ейилган сиртига металл эритиб қопланади, сўнгра токарлик дастгоҳида зарур ўлчамгача йўнилади. Ейилган втулка ечиб олинади, кескич билан йўниб кенгайтирилади. Кенгайган жой ўлчамига мос янги втулка пресслаб киргизилади. Агар ўқ ҳаддан ташқари ейилган бўлса, ейилган қисми кесиб ташланади ва шу жойга бир бўлак соз ҳолатдаги ўқ пайвандлаб уланади.\nЭгилган брусларни эринмай тўғрилаш керак. Акс ҳолда эгри брусларда ағдаргичлар нотўғри жойлашади, агрегатнинг тортишга қаршилиги ортади ва иш сифатига путур етади. Устахона шароитида раманинг эгилган қисми винтли домкрат ёрдамида тўғриланади. Қаттиқ эгилган жойлар қиздирилиб, кейин жойига келтирилади. Бруслардаги дарзлар пайвандлаш йўли билан тўлдирилади.\nУстахоналарнинг назоратчи-механиклари таъмирдан чиққан ариққазгич-текислагичларни қабул қилишда уларни қуйидаги техник талабларга алоҳида эътибор беришлари керак: кесувчи пичоқ билан ағдаргич туташган жойдаги зазор 3 мм.дан кам; пичоқларни ағдаргичларга маҳкамлайдиган болтларнинг каллаклари уларнинг сиртидан кўтарилмаган: ағдаргич ва лемехнинг сиртлари бир текисликда ётади; таянч ғилдиракларнинг радиал тепиши 5 мм. дан, ўқ йўналишидаги силжиши 2 мм. дан кўп эмас; бруслар бир-бирига хомутлар ёрдамида пухта тортиб маҳкамланган; машина қисмлари бўялган.\nУниверсал культиватор-пололгич (УКП)ларни таъмирлаш. УКП механик таркиби оғир бўлган тупроқларни 15–25 см оралиғида чуқур юмшатишда ишлатилгани боис грядиллари эгилади, уларнинг учига ўрнатилган юмшатувчи ёки ўқёйсимон панжалар ейилади, таянч ғилдиракларининг тўғинлари, ўқлари ва втулкалари ишдан чиқади, тошли майдонларда юкланиш кескин ортиб кетганда рама қийшайиб, дарз кетиши ҳам мумкин.\nРаманинг қийшайган жойлари газ пайвандлаш ускунаси горелкасидаги олов билан қиздирилади ва жойига келтирилади. Дарзлар пайвандланиб, металл билан қопланади. Эгилган грядиллар қиздирилади, андозага (шаблонга) қўйиб тўғриланади. Синган қисмларига металл пластиналар ёпиштирилади, чоклар чарх тоши билан тозаланади.\nЮмшатувчи ва ўқёйсимон панжаларнинг ўтмаслашган тиғлари 1мм қалинликгача чархланади. Панжалар кўп ейилган, синган ва дарз кетган бўлса янгиларига алмаштирилади. Таъмирланган юмшаткичлар андоза ёрдамида текширилади. Таянч ғилдиракларининг ярим ўқлари ва втулкалари қаттиқ едирилганда уларнинг сиртига металл эритиб ёпиштирилади, кейин дастгоҳда номинал ўлчамларгача йўнилади. ғилдиракнинг синган тўғини пайвандлаб ямалади, эгилган кегайлари тўғриланади.\nТаъмирланган культиватор-пололгичлар қуйидаги асосий техник шартларни қондириши лозим: ғилдиракларнинг ўқ бўйича силжиши 2 мм. гача; втулка билан ўқ орасидаги зазор 2 мм. гача бўлса, улар таъмирланмайди; тўғиннинг радиал тепиши 4 мм. гача; олдинги ва кетинги грядиллар қаторлари орасидаги бўйлама масофа номинал қийматидан 3 мм фарқ қилиши мумкин.\n“Зиг-заг” тишли бороналарни таъмирлаш. Иш пайтида бундай боронанинг тишлари ейилади ва рамаси эгилади. Муқобил МТП га келтирилган носоз борона дастлаб андоза устига қўйилади. Андозани қалинлиги 2 мм бўлган тунукадан тайёрлаш мумкин. Боронани андозасиз назорат майдончада ҳам текшириш мумкин. Бунинг учун қаттиқ юзали майдонча юзасида борона тишларининг жойланиш нуқталари бўр билан белгиланади.\nТишларнинг ораси раманинг узунасига ва кўндалангига нисбатан ўлчанганда бир-биридан 5 мм. гача фарқ қилиши мумкин, холос. Раманинг кўндаланг ва бўйлама планкалари совуқлайин (қиздирилмасдан) тўғриланади ва андоза ёрдамида текширилади. Планка билан майдонча орасидаги тирқиш 3 мм. дан ошмаслиги керак. Эгилган тишлар ечиб олиниб қиздирмасдан тўғриланади. Ейилган тишлар дастлаб темирчилик ўчоғида 900 градусгача қиздирилади ва чўзилади, кейин 30–35 градусли илиқ сувга ботирилиб тобланади. Тишнинг учи 0,6–0,8 мм кенгликда чархланади. Таъмирланган тишларнинг узунлиги бир-биридан 10 мм. гача фарқланиши мумкин.\nДискли бороналарни таъмирлаш. Боронанинг ўтмаслашган дисклари чарх тошда ёки токарлик дастгоҳида сиртқи қавариқ томонидан чархланади. Чархлаш фаскаси питирларсиз текис, эни эса 8–10 мм бўлиши даркор. Таъмирланган дискларнинг диаметрлари бир-биридан кўпи билан 6 мм.гача фарқ қилиши мумкин. Дискнинг квадрат тешиги ишдан чиққанда (ейилиб кетганда) дискка 3–4 мм қалинликдаги пўлат шайба пайвандланади. Дискнинг қирқувчи қисмининг тобланган зонасининг юмшаб кетишини олдини олиш мақсадида шайба дискка узиб-узиб пайвандланади.\nЕйилган ўқ темирчилик усулида тикланади. Эгилган ўқ совуқлайин тўғриланади. Резбалар ейилган, узилган бўлса, янги резба ўйилади ва кичик диаметрли янги гайка ясалади. Таянч ғилдирагининг гардиши цилиндр шаклида бўлиши, гупчакдаги втулка зич жойлашиши керак. Кегайлар гупчак ва гардишга пухта маҳкамланган, ғилдирак ўз ўқида бемалол айланадиган бўлиши лозим.\nТаъмирдан чиқарилган дискли бороналарга қўйиладиган талаблар: дисклар билан майдонча юзаси орасидаги тирқиш кўпи билан 3 мм; диск тиғларининг ўзаро параллеллиги кўпи билан 10 мм; батареяга йиғилган дисклар орасидаги масофаларнинг (қолдирилган изларнинг) фарқи 8 мм атрофида; батареяларнинг қиялик бурчагини ростловчи механизм соз ҳолатда; подшипник соққалари енгил айланади; дисклар радиал ўқ бўйича тепмайди; барча болтли бирикмалар яхши бураб қотирилган ва гайкалар тагига пружинали шайбалар ўрнатилган; дисклар сиртини тозалайдиган қирғичлар сиртга сал (енгил) тегиб туради, осон силжийди; борона бўялган.\nШуни эсда тутиш лозимки, ерларни экишга тайёрлаш ва чигит экиш тадбирлари пешма-пеш ўтказилади. Агар экишга тайёрлаш машиналари тез-тез бузилиб, ишдан чиқаверса, чигит экиш мавсуми ҳам ўз-ўзидан чўзилиб кетади. Машиналар пухта таъмирлангандагина бундай салбий ҳолатларнинг олди олинади.


САМАРҚАНД: ЕТТИ ИҚЛИМ МЎЪЖИЗАСИ | Хабарлар | Самарқанд вилояти ҳокимлиги\nАйниқса, Мустақиллик йилларида бу қадим кент жаҳоннинг энг обод ҳамда муаззам шаҳарлари қаторидан жой олди. Бугунги кунда хорижлик сайёҳлар мазкур мафтункор гўша ҳақидаги таассуротларини завқ ва ҳайрат ила баён этарканлар, юқоридаги таърифлар қаторида яна бир эътирофни келтирадиган бўлдилар: Самарқанд - фавворалар шаҳри!\n...Кекса мураббий Яхшинор Аллаёров ҳар тонгда Регистон майдони ҳамда унга туташ Университет хиёбонини айланишни хуш кўради. Бу ердаги анвойи гуллар, манзарали дарахтлар, тарихий обидалар билан уйғун равишда бунёд этилган муҳташам иншоотлар отахонда ўзгача кайфият уйғотади. Мусиқали фавворадан кўкка отилаётган биллур қатралар мумтоз наволаримизга ҳамоҳанг рақс тушаётгандек гўё.\nШу билан бирга, унинг камалакранг жилолари Яхшинор отанинг шуурида ўтмиш хотираларини гавдалантирса, не ажаб?..\n- Ҳадемай, етмиш ёшга кираман, - дейди у. - Одамнинг ёши улғайгани сайин ортга назар ташлаб, хаёлан бугун билан ўтмишни таққослашга одатланиб қоларкан. Умримнинг айни баҳор палласи - ёшлигим шу шаҳарда ўтган. Бугун буюк бобокалонимиз Амир Темурнинг маҳобатли ҳайкалига, тарихнинг суронли даврларига гувоҳ бўлган обидаларга қараб, беихтиёр олдинги кўримсиз ва ғариб манзаралар хаёлимда жонланади. Мустабид тузум даврида пала-партиш қуриб ташланган кўримсиз уйлар, пасқам савдо дўконлари, файзсиз тор кўчалар... Боз устига, бу ердаги саноат корхоналари ҳамда улардан атроф-муҳитга чиқаётган бадбўй тутун... Бундай хунук ҳолат кишида нохуш таассурот қолдирарди. Нафақат халқимиз, балки бутун инсониятнинг бебаҳо мероси бўлган ноёб тарихий иншоотлар, табаррук зиёратгоҳлар оёқости қилинганини эсласам, ҳали ҳам этим увишиб кетади.\nХўш, энди-чи?! Ҳудуднинг бугунги тароватини ўша даврлардаги манзара билан бир қиёслаб кўринг! Ер билан осмонча фарқ бор. Истиқлол йилларида Президентимиз ташаббуси ва бевосита раҳнамолигида аждодларимизнинг буюк ўтмишидан гувоҳлик берувчи қадамжоларимиз тубдан таъмирланиб, ўзгача қиёфа касб этди. Бунёдкорлик ишлари кенг қулоч ёзди. Дунёнинг етти иқлимидан келтирилган камёб гул ҳамда дарахт кўчатлари атрофга бетакрор кўриниш бағишлади. Регистон майдони ва боғдаги турли фавворалар атрофида ўйнаётган болажонларнинг шодон кулгиси, ажиб гўзалликлардан ҳайратланиб, уни суратга муҳрлаётган хорижлик сайёҳларни кўриб, фахрланиб кетасан, киши. Қалбинг завқ-шавққа тўлади.\nЧиндан ҳам, қарийб йигирма тўрт йиллик қисқа бир даврда Самарқанд шаҳри қиёфаси таниб бўлмас даражада ўзгарди. Замонавий технологиялар билан жиҳозланган корхоналар, муҳташам иншоотлар, тураржойлар, янги таълим ва шифо масканлари, спорт мажмуалари, меҳмонхоналар, магистраль ҳамда ҳалқа йўллар, кенг кўчалар, маҳобатли кўприклар, ям-яшил ва сўлим хиёбонлар, истироҳат боғларию бозорлар, фавворалар шаҳарга ўзгача фусункорлик бағишлади.\nҚурилиш ҳамда таъмирлаш ишларида миллий меъморчилик анъаналари ва замонавий шаҳарсозликнинг энг юксак намуналари амалиётга изчил татбиқ этилаётгани диққатга сазовордир. Жумладан, Рудакий, Панжакент, Термиз, Даҳбед кўчалари, ҳазрати Дониёр зиёратгоҳи сингари кўплаб объектлар мазкур йўналишдаги ишларнинг ёрқин намойишидир. Биргина 2014 йилда Инвестиция дастури доирасида шаҳарда жами 9 та ижтимоий соҳа объекти реконструкция қилинди. Университет хиёбонини Садриддин Айний кўчаси билан боғловчи янги кўчада бир йўла 20 га яқин меҳмонхона, савдо ва маиший хизмат кўрсатиш мажмуалари фойдаланишга топширилди. Шу билан бирга, шаҳарда ландшафт дизайни масаласига ҳам алоҳида аҳамият қаратилаяпти. Каштан, эман, арча, қайин, Қрим қарағайи каби атроф-муҳит мусаффолигини таъминловчи турфа дарахтлар ўтқазилди, гулзор ҳамда яшил майсазорлар ташкил қилинди.\n- Ёзнинг жазирамасида ҳам мўътадил микроиқлим яратишда фаввораларнинг ўрни беқиёс, - дейди Самарқанд шаҳар ободонлаштириш департаменти раҳбари вазифасини бажарувчи Бобур Алиев. — Айни пайтда шаҳримизда 39 та ана шундай гидроиншоот ишлаб турибди. Айниқса, янгидан таъмирланган Руҳобод, Кўксарой, Регистон, Амир Темур, Университет хиёбонидаги, темир йўл вокзалидаги гўзал фавворалар ҳудуд чиройига чирой қўшиб, ҳавосига мусаффолик бахш этмоқда. Кечки пайт бу жойлар янада гавжумлашади. Кексаю ёш сайр қилиб, ширин суҳбатлар қуради, мириқиб ҳордиқ чиқаради. Бу, албатта, юртимиздаги тинчлик ва осойишталик туфайлидир.\nТаъкидлаш жоизки, бугунги кунда Самарқанд замонавий ишлаб чиқариш инфратузилмасига эга марказлардан бирига айланиб бораяпти. Ҳозирги кунда бу ерда 1069 та саноат корхонаси барқарор фаолият кўрсатаётир. Шундан 134 таси хорижлик ҳамкорлар билан ташкил этилгани юртимизга чет эллик сармоядорлар катта қизиқиш билдираётганининг яна бир ёрқин тасдиғидир.\n- Тадбиркорларимиз қўшни давлатлардан ташқари, Германия, Франция, Финляндия, Польша каби йигирмадан ортиқ мамлакатларга ўз маҳсулотларини экспорт қилишмоқда, - дейди Самарқанд шаҳар ҳокимлигининг иқтисодиёт бўлими бошлиғи вазифасини бажарувчи Мадина Жўрақулова. - Маҳаллийлаштириш дастурининг изчил амалга оширилиши туфайли импорт ўрнини босувчи маҳсулотлар нафақат ички бозорларимизни тўлдирмоқда, балки хорижга ҳам сотилмоқда.\nБой тарихга эга бўлган бу азим шаҳар ўзининг улуғвор меъморий ёдгорликлари, мовий гумбазлари, бетакрор шарқона қиёфаси билан азалдан дунёда донг таратган. Шу боис ҳар йили бу ерга жаҳоннинг юздан зиёд давлатларидан миллионлаб сайёҳлар ташриф буюради. Халқаро доираларда тан олинган ва катта нуфузга эга бўлган “Хаффингтон пост” интернет нашри томонидан Самарқанд инсон ўз умри давомида ҳеч бўлмаганда бир маротаба бориб кўриши албатта зарур бўлган дунёдаги 50 та шаҳарнинг бири сифатида эътироф этилгани нафақат самарқандликлар, балки барча юртдошларимизга чексиз ғурур ҳамда ифтихор ҳиссини бағишлайди.\n- Меҳнат таътилига чиққанимда, дўстларим Самарқандга саёҳат қилишимни маслаҳат беришди, - дейди бельгиялик тадбиркор Дуонге Болкайен. - Тарих ва замонавийлик ажиб тарзда уйғунлашиб кетган бу гўзал шаҳарни томоша қилиб, улар бежиз тавсия этмаганига амин бўлдим. Ҳар бир қадимий иншоот юртингиз ўтмиши нечоғли буюклигидан далолат берса, янги, муҳташам бинолар мамлакатнинг бугунги салоҳиятини ифодалайди. Бу заминда пишиб етилган ширин-шакар меваларни дунёнинг бошқа жойида учратиш қийин. Айниқса, Самарқанд нонларини айтмайсизми?! Бирам хушбўй, бирам тотли, бирам тўйимли. Одамларингизнинг ширинсўзлиги, меҳнатсеварлиги, самимийлиги ҳавасимни келтирди. Энг муҳими, юртингизда тинчлик-осойишталик барқарор. Мамлакат тараққиётига, шаҳару қишлоқлар ободлигига ҳамма бирдек ҳисса қўшаётгани ҳам таҳсинга лойиқ. Эҳтимол, ана шу омиллар боис кўнглимда “Ўзбекистонга, Самарқандга яна кўп бор келаман”, деган ният туғилди. Бу заминда кўрганларимни яқинларимга ҳам сўзлаб бераман. Шубҳасиз, уларда ҳам Ўзбекистонда меҳмон бўлиш истаги уйғонади.\nАслида, Самарқанддек улуғ ва азим шаҳар ҳақидаги фикрларни, бу ердаги бугунги бунёдкорлик жараёни, тараққиёт суръатларини бир мақолага жамлашнинг имкони йўқ. Президентимиз таъбири билан айтганда, бу дилбар шаҳар ҳар қандай инсонни ўзига мафтун этади. Уни бир бор кўрган одам ҳеч қачон эсидан чиқармайди.\nМана шу таърифнинг ўзиёқ Самарқандга берилган энг муносиб баҳодир.\nМамадиёр Зиёдинов, Тангир Сатторов.\nОхирги ўзгариш: 06/08/2015 19:51. Кўрилганлиги: 2014\nМатериал манзили: https://samarkand.uz/press/news/samarqand-etti-iqlim-mojizasi


ZAMIN.UZ / Узбекистон / 19 Ноябр 2015 года657\nЖиноят ишлари бўйича Андижон вилоят суди «Қишлоққурилишбанк» ва Халқ банкининг тамагирлик билан шуғулланиб келган вилоятдаги раҳбарларини узоқ муддатга озодликдан маҳрум этди, дея хабар бермоқда «Даракчи» газетаси. Ҳар иккала банк филиали раҳбарлари аҳолига тиббий ва маиший хизмат кўрсатувчи фирмага катта миқдорда кредит ажратиш учун пора сўраган. Маълум бўлишича, тадбиркор «Қишлоққурилишбанк» филиалидан 950 миллион сўм, Халқ банкидан эса 2 миллиард сўм кредит сўраган. Хабар беришларича, «Қишлоққурилишбанк» филиали раҳбари кредит ажратиш учун дастлаб 5 минг доллар, кредитни молиялаштириш давомида эса яна 70 миллион сўм пул талаб қилган. Тадбиркор биринчи талабни тўлиқ, иккинчисини эса ярмини қондирган. Халқ банкидан кредит олиш учун эса тадбиркор филиал бошқарувчисига умумий 25 минг, филиалнинг амалиёт бўлими раҳбарига 2 минг, банкнинг «Куйганёр» бўлими бошлиғига 2,3 минг доллар беришга мажбур бўлган. «Суд ҳукми билан тамагир банкирлар 6 йилдан 10 йилгача бўлган муддатга озодликдан маҳрум этилди», — дейилади газета хабарида. Манба: Daryo.uz


Месси Флоридадан ҳашаматли уй олди. У АҚШга кетадими?\n25 апрель, 2021, 11:01\nИшларни отаси назорат қилмоқда\n“Барселона” етакчиси Лионель Мессининг оиласи Флорида штатидаги Санни-Айлс-Бич шаҳридан ҳашаматли уй сотиб олди.\nМаълумотларга қараганда, уй сотиб олиш ишлари билан футболчининг отаси Хорхе Месси шахсан ўзи шуғулланган ва осмонўпар бинонинг тўққизинчи қаватини тўлиғича харид қилиш учун 7,3 миллион доллар тўлаган.\nМессилар оиласи бундан икки ярим йил муқаддам янги уйидан унчалик узоқ бўлмаган жойда Porsche Design Tower иншоотидаги квартирани ҳам 5 миллион еврога сотиб олган эди. Уй савдоси масъулиятини тўлиғича Хорхе Месси ўз зиммасига олгани айтилмоқда.\nForbes нашри Лионель Мессини 2020 йилда энг кўп даромад олган уч спортчидан бири сифатида қайд этган. Машҳур футболчи ўтган мавсумда 104 миллион доллар ишлаб топган.\nМесси ёзда эркин агент бўлади


Наманганда 144 киши ишга йўлланма олди\nНаманган шаҳридаги вилоят "Баркамол авлод" болалар марказида меҳнат ярмаркаси ўтказилди.\nВилоят бандлик бош бошқармаси, халқ таълими бошқармаси ва Ўзбекистон ёшлар иттифоқи вилоят кенгаши ҳамкорлигида ташкил этилган меҳнат бозорида 100 дан зиёд хўжалик юритувчи субъект ўзида мавжуд 1 минг 450 бўш иш ўрни билан иштирок этди.\nЯрмаркага шаҳар ва туман бандликка кўмаклашиш марказларига иш сўраб мурожаат қилган 450 га яқин уюшмаган ёшлар ва касб-ҳунар коллежлари битирувчилари таклиф этилди.\nТадбирда 144 нафар йигит-қиз иқтисодий-ижтимоий соҳаларда фаолият юритаётган корхона ва ташкилотларга ишлаш учун йўлланма олди. Иштирокчиларга меҳнат, ижтимоий муҳофаза масалалари юзасидан ҳуқуқий маслаҳатлар берилди.\nҒолиблар вилоят босқичига йўлланма олдилар\nНиҳоят, кўрик-танлов ғолиблари ва совриндорлари аниқланиб, уларга фахрий ёрлиқ ва эсдалик совғалари топширилди. Жумладан, «Наманган порлоқ-таъмирлаш сервис» МЧЖ раҳбари Толибжон Муҳаммадиев «Энг яхши тадбиркор» тўқувчи Обиджон Жамолов «Энг яхши ҳунарманд» номинациялари бўйича биринчи ўринга лойиқ кўрилди.\nолди Наманганда киши йўлланма ишга


Замонавий ўт очиш усуларини қўллади » Новости Узбекистана сегодня: nuz.uz\nНовости Узбекистана → ҲОДИСА → Замонавий ўт очиш усуларини қўллади\n11-02-2019 17:14 0 750 Рейтинг0 Чоп этиш\nЗамонавий ўт очиш усуларини қўллади\nКуни кеча Марказий ҳарбий округига қарашли «Каттақўрғон» дала ўқув майдонида «Ҳудудда отишни ташкил этиш ва ўт очишни бошқариш» бўйича кўргазмали машғулотлар ўтказилди.\nЎқув машғулотлари давомида 122-мм гаубица Д-30 ҳамда БМ-21 артиллерия қуролларидан айланма мудофаа позициясидан тўғридан-тўғри нишонга йўналтириб12-14 км масофаларга ҳамда сафар ҳолатидан 8-9 км масофага ўт очилиб, белгиланган шартли нишонлар яксон қилинди.\nТактик машғулотлар жараёнида шартли кичик қўпорувчи гуруҳларни аралаш дивизион калоннасига ҳужум уюштириш ва зарбани қайтариш, миналаштирилган ҳудуд тўсиқларидан ўтиш, каби 7 хил кўргазмали ўқув жойлари ташкил этилди. Амалий машғулотларда тўхтовсиз ўт очишнинг замонавий усули – артиллерия халқаси қўлланилди. Ўқ отиш машғулотларида ёритувчи ва осколкали-фугасли снарядларидан фойдаланилди.\nМашғулот якунида йиғин иштирокчилари назарий имтиҳон топширидилар ва муваффақиятли иштирок этган ҳарбий хизматчилар фахрий ёрлиқ ва эсдалик совғалари билан тақдирланди.\nМудофаа вазирлиги матбуотхизмати


“Қарз муддатидан олдин тўланса, нархни тушириш мумкинми?” | Azon.uz - Ахборот-таҳлилий портал\n“Қарз муддатидан олдин тўланса, нархни тушириш мумкинми?”\n957 23:00 05.12.2019\nХабарингиз бор, "Ислом молияси" ва "Исламские финансы +" саҳифалари орқали “Насия савдода харидор тўлов муддатидан олдин қарзини тўламоқчи бўлса, нархни тушириши мумкинми?” деган савол ўртага ташланган эди. Қувонарлиси, берилган жавобларнинг тахминан 50 фоизи тўғри эканлиги ўқувчиларимизнинг ишлаб топиш, тежаш, сармоя йиғиш ва тўғри жойга сарф қилиш масалаларига жиддий ёндашишидан далолат беради, бу эса албатта жуда қувонарли ҳол.\nШунингдек, қолган 50 фоиз ўқувчиларимизнинг сўровномада иштирок этиш орқали янги маълумот ва билимлар олиш имкониятига эга бўлганлиги ҳам жуда яхши деб ўйлаймиз.\nХуллас, жавоблар қуйидагича:\nМаълумки, агар икки тараф бирор маҳсулотни муайян нархга насия савдо қилишга (яъни маҳсулот пулини дарҳол эмас, балки бир маълум бир муддатда тўлашга) келишса, икки тараф ҳам келишув шартларини бажаришга мажбур.\nЯна биз биламизки, агар харидор пулини ўрнатилган муддатда тўлай олмаса, сотувчи бунинг учун маҳсулот нархини ошириши, яъни қўшимча пул олиши мумкин эмас. Чунки шундай қилса, бу савдо жоҳилия рибосига айланади.\nАммо, агар харидор маҳсулот учун тўловни ўрнатилган муддатидан илгари амалга оширмоқчи бўлса ҳам, сотувчи келишилган нархни тўлиқ олишга ҳам (а), харидорга чегирма беришга ҳам (б) ҳақлидир. Шу билан бирга харидор ҳам тўловни муддатидан аввал амалга оширмаслик ҳуқуқига эга.\nСотувчи тарафидан харидорга бериладиган чегирма маълум бир ҳисоб китоб асосида бўлиши ҳам (масалан шу савдо амалиёти давомида олинган фойда миқдоридан келиб чиққан ҳолда), сотувчининг ҳимматидан келиб чиққан ҳолда бўлиши ҳам мумкин. Хуллас, чегирма бериш ёки бермаслик ҳам, чегирма миқдори ҳам сотувчининг ихтиёридаги масала. Харидор тўловни муддатидан олдин амалга оширгани учун ҳеч қандай чегирма талаб қилишга ҳам, шундай шартни савдо битимига киритилишини талаб қилишга ҳам ҳақли эмас.\nИслом молияси Қарз Махсус\n1255 08:40 05.05.2020


Норматив-ҳуқуқий ҳужжатлар лойиҳалари муҳокамаси порталида янги таҳрирдаги Божхона кодекси лойиҳаси жойлаштирилди.\nЎзбекистон Республикасининг божхона қонунчилиги қуйидаги принципларга асосланади:\nбожхона чегараси орқали товарлар олиб ўтилганда шахсларнинг тенг ҳуқуқлилиги;\nбожхона операцияларининг шаффоф, аниқ-равшан ва изчил амалга оширилиши.\nБожхона қонунчилигидаги бартараф этиб бўлмайдиган барча қарама-қаршиликлар ва ноаниқликлар жисмоний шахслар ва ташқи иқтисодий фаолият иштирокчилари фойдасига талқин қилинади.\nБожхона ишида божхона органи томонидан божхона декларацияси рўйхатдан ўтказилган ва бошқа ҳужжатлар қабул қилинган кунда амалда бўлган қонун ҳужжатлари қўлланилади.\nБожхона қонунчилиги орқага қайтиш кучига эга эмас ва қонунлар билан бошқача қоида назарда тутилмаган бўлса, амалга киритилгандан бошлаб юзага келган муносабатларга нисбатан қўлланилади.\nБожхона қонунчилигини бузганлик учун жавобгарликни бекор қиладиган ёки енгиллаштирадиган божхона тўғрисидаги қонун нормалари орқага қайтиш кучига эга.\nБожхона тўғрисидаги қонун ҳужжатлари, агар ҳужжатларнинг ўзида кечроқ муддат кўрсатилмаган бўлса, расмий эълон қилинган кундан эътиборан кучга киради.\nБожхона қонунчилигини бузганлик учун жавобгарлик божхонага оид ҳуқуқбузарлик содир этилган кунда амалда бўлган қонун ҳужжатлари асосида юзага келади.\nЎзбекистон Республикасининг божхона ҳудуди Ўзбекистон Республикасининг божхона қонунчилиги қўлланиладиган ҳудудни англатади.\nБожхона ҳудудининг чегаралари Ўзбекистон Республикасининг божхона чегараси ҳисобланади.\nБожхона чегараси орқали товарларни олиб ўтиш бўйича чекловлар халқаро шартномалар ва Ўзбекистон Республикасининг қонун ҳужжатларидан келиб чиқиб ўрнатилиши мумкин.\nУшбу чекловлар жорий этилиши муносабати билан товарларни олиб ўтувчи манфаатдор шахсда ёки ташувчида юзага келган харажатлар божхона органлари томонидан қопланмайди.\nЎзбекистон Республикасининг манфаатларидан, шунингдек Ўзбекистон Республикасининг қонун ҳужжатлари ва халқаро шартномаларидан келиб чиққан ҳолда, айрим товарларни олиб кириш ҳамда ушбу ҳудуддан олиб чиқиш:\nинсон ҳаёти ва соғлиғини ҳимоя қилишни;\nатроф-муҳитни муҳофаза қилишни;\nмиллий ва маънавий қадриятларни сақлаб қолишни;\nЎзбекистон Республикаси ва бошқа мамлакатлар халқларининг маданий бойликларини ҳимоя қилишни;\nмулк ҳуқуқини, олиб кирилаётган товарлар истеъмолчиларининг манфаатларини ҳимоя қилишни таъминлаш мақсадида тақиқланиши мумкин.\nОлиб кирилиши ва олиб чиқилиши тақиқланган товарлар:\nолиб кирилганда — дарҳол божхона ҳудуди чегарасидан ташқарига олиб чиқилиши;\nолиб чиқилганда — дарҳол божхона ҳудудига қайтарилиши шарт, агар Ўзбекистон Республикасининг қонун ҳужжатларида ёки халқаро шартномаларда бошқача тартиб назарда тутилмаган бўлса.\nТоварни олиб чиқиш ёки қайтариш, шунингдек юк операциялари товарни олиб ўтаётган шахс ёки ташувчи томонидан амалга оширилади.\nАгар товар дарҳол олиб чиқилмаган ёки қайтарилмаган бўлса, товар олиб ўтувчи манфаатдор шахснинг ёки ташувчининг ҳисобидан вақтинча сақлаш омборида вақтинча сақланиши лозим.\nБундай товарни сақлашнинг энг кўп муддати уч суткани ташкил этади, агар қонун ҳужжатларида айрим турдаги товарларга нисбатан бошқача муддат назарда тутилмаган бўлса. Ушбу муддат тугагач, товар йўқ қилиниши ёки суд қарори асосида давлат даромадига ўтказилиши лозим.\nҚуйидагилар дастлабки маълумотни тақдим этишнинг мақсади ҳисобланади:\nбожхона чегараси орқали олиб ўтилиши режалаштирилаётган товарлар ҳақида божхона органлари томонидан маълумотлар олиш;\nтоварлар божхона ҳудудига етиб келишидан олдин объектларни, божхона назорати шаклларини ва божхона назоратини ўтказишни таъминлайдиган чораларни танлаш тўғрисида дастлабки қарорларни қабул қилиш.\nДастлабки маълумот божхона органлари томонидан божхона операцияларини амалга оширишни тезлаштириш ва божхона назоратини ўтказишни мақбуллаштириш учун фойдаланилади.\nТашувчи товарлар, транспорт воситалари ва йўловчилар тўғрисидаги дастлабки маълумотни улар божхона ҳудудига амалда етиб келгунига қадар, телекоммуникация тармоғи орқали божхона органларининг ахборот тизимига тақдим этиши шарт.\nТашувчи учун дастлабки маълумотни бошқа манфаатдор шахс тақдим этиши мумкин. Шу билан бирга дастлабки маълумотнинг тўғрилиги учун жавобгарлик ташувчи зиммасида бўлади.\nТовар тўғрисидаги дастлабки маълумот у Ўзбекистон Республикаси божхона чегараси орқали олиб ўтилиши режалаштирилаётган жойга қараб божхона органига тақдим қилинади.\nжисмоний шахслар томонидан Ўзбекистон Республикаси божхона чегараси орқали олиб ўтиладиган шахсий фойдаланиш учун мўлжалланган товарларга;\nушбу Кодекснинг 23-бобида кўрсатилган товарларга;\nтабиий офатлар, бахтсиз ҳодисалар ва фалокатларни бартараф этиш учун ташилаётган товарларга;\nмақоми Ўзбекистон Республикасининг қонун ҳужжатларига мувофиқ берилган рухсатнома билан тасдиқланган ҳарбий юкларга;\nмахсус божхона процедурасига жойлаштириладиган товарларга;\nЎзбекистон Республикаси божхона ҳудудининг бир қисмидан унинг бошқа қисмига чет давлатлар ҳудуди орқали олиб ўтиладиган товарларга;\nқувур ўтказгич транспорти орқали ёки электр ўтказиш линиялари бўйича олиб ўтиладиган товарларга;\nхалқаро почта жўнатмалари орқали жўнатилган товарларга нисбатан тақдим этилмаслиги мумкин.\nДастлабки маълумот қуйидаги ҳолларда тақдим қилинади:\nавтомобиль транспортида божхона чегарасидан ўтишдан бир соат аввал;\nбожхона ҳудудига темир йўл транспорти етиб келишидан икки соат аввал;\nбожхона ҳудудига ҳаво транспорти учиб келишидан икки соат аввал – катта масофадаги маршрут амалга оширилганда;\nҳаво транспортининг учиб кетиши вақтида – кичик масофадаги маршрут амалга оширилганда.\nДастлабки маълумотга қуйидагилар киритилиши лозим:\nтранспорт воситаси тури;\nташувчининг мамлакати, номи ва манзили;\nтранспорт воситаси ҳақида маълумотлар. Бунда ташувлар автомобиль транспорти орқали амалга оширилса, рўйхатга олиш рақами, рўйхатга олинган мамлакат ҳақида маълумотлар тақдим қилинади;\nтовар жўнатувчининг мамлакати ва номи;\nтоварни қабул қилувчининг мамлакати ва номи;\nтоварни қабул қилувчининг солиқ тўловчиси манзили ва идентификация рақами (транзитда талаб қилинмайди);\nтоварларнинг номи, брутто вазни, нархи;\nтоварларни таснифлаш ва кодлашнинг Уйғунлашган тизимига мувофиқ биринчи 6 рақамдан кам бўлмаган даражасида товар кодлари;\nрухсат берувчи ҳужжатлар ҳақида маълумотлар;\nтоварларнинг божхона ҳудудига етиб келиши (режалаштирилган) вақти;\n1975 йил 14 ноябрда қабул қилинган, ХЙТ дафтарчасини қўллаган ҳолда юкларни халқаро ташиш тўғрисидаги Божхона конвенциясига мувофиқ ХЙТ дафтарчасининг рақами (агар бўлса);\nинвойс (ҳисоб-фактура) ва транспорт юкхатининг рақами ва санаси;\nкўрсатилган транспорт воситаларида ҳаракатланаётган йўловчилар ҳақида маълумотлар.


Еврокомиссия Google’ни 1 млрд евролик жаримага тортмоқчи\n16:31 / 26.06.2017 3894\nЕврокомиссия сешанба куни Google’га 1 млрд евролик жарима тайинлаши мумкин. Бу қидирув тизимлари бозоридаги етакчиликни суиистеъмол қилиш туфайли эҳтимолга яқин, деб хабар бермоқда The Wall Street Journal вазиятдан бохабар манбаларга асосан.\nЖарима Google таркибига кирувчи Alphabet холдингга қўлланилиши мумкин. Бундан ташқари, монополияга қарши тартибга солувчи корпорациядан бизнес юритиш шартларига ўзгартириш киритишни талаб қилиш ниятида.\nЕКнинг асосий даъволари шундан иборатки, Google алоҳида товар ва хизматлар бўйича натижаларни сохталаштиради ҳамда шу тариқа, Google’нинг тижорий шериклари ва мижозлари қидирув натижасида биринчи позицияларда чиқиб келади. Таъкидланишича, Google ўзининг шериклари ёки мижозлари саналган ахборот интернет-ресурслари трафигининг ошишига ҳам ёрдам бермоқда.\nНашрнинг таъкидлашича, ЕК Google’га нисбатан етти йилдан бери суриштирув ўтказиб келади.\nСертификатлаштириш ва метрология қоидаларини бузганлик учун жарималар оширилади\nНидерландияда велосипед минган ҳолда смартфондан фойдаланганларга жарима солинади


Нуруллоҳ Муҳаммад Рауфхон. Тил — миллатнинг ўзаги (ёзувчи билан саволсиз суҳбат) - www.ziyouz.uz\nБош саҳифа Илм ва фанАдабиётНуруллоҳ Муҳаммад Рауфхон. Тил — миллатнинг ўзаги (ёзувчи билан саволсиз суҳбат)\nЧоп этилган 19.07.2014 01.02.2021 МуаллифZiyouz.uz\nЎзбек тилига давлат тили мақомининг берилиши, тилимиз ушбу мақомни олмасидан бурунги ва олганидан кейинги ҳолати ҳақларида гапиришдан олдин ўша даврдаги ўзим учун шарафли бўлган айрим воқеаларни бир эсламоқчиман.\nСоветнинг охирги паллаларида, ошкоралик йилларида юртимизда бир неча яхши қонунлар қабул қилинган. Давлат билан халқ бир-бирига яқинлашиб, бирининг овозига иккинчиси қулоқ солиб, халқ ўртага қўйган масалаларни давлат ҳал қила бошлаган эди. Масалан, Орол денгизини сақлаб қолиш, табиатни асраш, ўзбек тилига давлат тили мақомини бериш… каби масалаларни халқ ўртага қўйган эди. Ҳали совет даврида, мустамлака таъсиридан чиқиб кетмаган бир пайтимизда. Тўғри, бунақа ҳаракатлар битта бизнинг мамлакатимизда юз бермаган, совет қўл остида ўн бешта республика бўлса, шулар ичида биздан эртароқ ва кучлироқ уйғонган Болтиқбўйи давлатлари бошлаб берган эди. Жумладан, “улуғ оға” тили зуғуми остида яшаган миллий тилларининг қаддини тиклаш ва қадрини юксалтириш бўйича Болтиқбўйи, Қофқоз ва ниҳоят Ўрта Осиё халқларида ҳам катта миллий уйғониш юз берди. Тил борасида ҳар бир халқ ўрис-совет камситишларидан безиб, узоқ йиллар давом этган хўрликлардан руҳан чўкиб юрганининг аламларини шу қисқа қайта қуриш замонида кўчага тўкиб солди… ва бирин-кетин республикаларда тил қонунлари қабул қилина бошлади. Мақтанишга ўхшаб кетса ҳам, тарих учун айтай: Тил қонунининг муқобил нусхасини яратиш бўйича Ўзбекистон Ёзувчилар уюшмаси номидан тузилган беш кишилик кичкинагина ишчи гуруҳга камина ҳам аъзо эдим. Унгача бир неча давлатнинг тил ҳақидаги қонунини ўрганиб чиққаним бу ишимда жуда асқотди. Бир улуғ инсон чой-пой қилиб бериб турди, иккинчи улуғ инсондан онда-сонда маслаҳатлар олиб турдик, матнни асосан уч киши ишладик. Шу учтадан биттаси мен бўлганимдан ва тилимизнинг қайғусига озми-кўпми ҳиссам қўшилганидан ҳалигача шараф туяман.\nЯъни, ҳукумат ўз йўли билан, Ўзбекистон Ёзувчилар уюшмаси ўз йўли билан шу қонунни ишлашни бошлади. Кейин мана шу иккала нусха асосида ягона бир нусха қабул қилиниши мўлжалланган эди. Охирги ҳолатни яратишда биз тайёрлаган нусхадан нечоғли фойдаланилгани ҳозир аниқ эсимда йўғ-у, лекин қабул қилингани ҳам ўшанда анча демократик руҳдаги қонунлардан биттаси эди. Яъни, биз орзу қилган жуда кўп моддалар кирмай қолган бўлса ҳам, бундай олганда, айниқса, бугунги газ билан ўлчаганда, у қонун ёмон эмас эди, демоқчиман. Энг муҳими — совет даврида сиқув остида бўлган тилимизга эрк берилди, ҳуқуқ берилди, ҳурриятга чиқди ва… қонун қабул қилинган кун “Тил байрами” деб байрам қилинадиган даражага етдик. Ахир, ўзбек тили ҳам бир мустақил тил сифатида яшашга ҳақли дейишнинг ўзи илгари ўта миллатчилик деб баҳоланарди. Шу боис тилимиз ҳақида хос қонуннинг вужудга келиши жуда улкан ижобий ҳодиса бўлган.\nБулар ҳаммаси ширин хотиралардир.\nСўнгра қаршимизда асосий масала – қонунни амалга киритиш, қўллаш, ҳаётга татбиқ қилиш масаласи турди ва ҳамон турибди. Бу борада ҳали кўп камчиликларимиз борлиги аён бўлиб қолди. Қонун қабул қилинган илк йиллари ўзбек тили ҳаётнинг ҳамма соҳаларига фаол кира бошлади. Атамашунослик қўмитаси ташкил бўлди, Ёзувчилар уюшмасида ҳар куни қизғин муҳокамалар кечарди, Фанлар Академиясида катта ишлар қилинди. Ёзувчи-шоирлар шахсий ташаббус билан асарларида, унутилган ва унуттирилган сўзларни ишлатиб, янги-янги ифодалар билан чиқа бошлашди. Хуллас, тилнинг қаддини тиклаш бўйича оммавий бир ҳаракат юзага келди. Юзага келди-ю… афсус, бу ташаббус, бу ғайрат менинг назаримда йил ўтган сайин сўниб, тил уйғониши тўлқини секин-аста орқага қайта бошлади. Мана, ҳозир ўша илк қонуннинг қабул қилинганига 22 йил бўлган бўлса, кундалик ҳаётда бу қонунга риоя тобора орқага кетяпти деб ўйлайман. Бу ҳол нималарда кўринади?\nТил мавҳум бир нарса эмас. Ўз ҳолича бор бўлмайди. Тил асосан одамларнинг оғзида ва сўнгра ёзувларда яшайди, оғиз ва ёзувларда ҳаётини давом эттиради. Агар миллат турли сабаблар билан айрим сўзларини унутаётган бўлса, аста-секин тилидан тушиб қолаверса, ўрнини “замонавий”ми, “маданий”ми ниқоблари остида бегона сўзлар эгаллайверса, бу тил олдинига қашшоқлашишга юз тутади, кейин, тарихда кузатилганидек, ўлишга қараб кетади. Тилларнинг ўлиш ҳодисаси бор нарса. Айрим тилларнинг номи бор, айрим сўзлари атама ўлароқ ё бошқа бирон кўринишда ўзга миллатлар тилида сақланиб қолган, лекин ҳозир у тилда гапирувчилар йўқ. Бир пайтлар у тилда гапирган халқ (мас., лотин) йўқолиб, бошқа миллатларга сингиб-едирилиб кетган. Бунақанги натижадан Оллоҳ қўрисин. Бошқа тиллар зуғуми остидаги кучсиз, кичик тилларнинг тақдирида ана шундай хавф доим туради. Шу боис бундай хавф остидаги тилнинг яшаб қолиш учун ҳаракати айниқса кучлироқ бўлиши керак. Озгина парвосиз бўлинса, тил ўз ҳолига ташлаб қўйилса, натижа аянчли бўлиш эҳтимоли бор.\nОллоҳга шукр, ўттиз милёнли катта миллатмиз. Катта мамлакатмиз. Бу тилда ёзилиб, ўтмишдан қолган ва ҳамон севиб ўқилаётган жуда улкан маданий-тарихий-адабий мерос эгаларимиз биз. Пойдеворимиз ҳам жуда чуқур ва кучли. Тилимиз йўқолиб кетмайди, иншааллоҳ, аммо бузилиб кетаётгани кўнгилларда хавотир уйғотади.\nТанқид маъносида эмас, жонкуярлик маъносида айтадиган гапларим бор.\nБиз ўзбекистонликмиз, мамлакатимизнинг оти “Ўзбекистон”, миллатимизнинг оти “ўзбек”, тилимизнинг оти “ўзбек тили”. Биз энди бирон-бир давлатга, мамлакатга қарам эмасмиз. Ҳуқуқи ўзида бўлган, Бирлашган Миллатлар Ташкилотига тўлақонли аъзо ўлароқ қўшилган давлатмиз. Ҳар қандай мамлакатни бошқаларидан ажратиб турадиган унсурлардан биттаси — тил. Бизнинг ҳам шу тилимиз бор экан, ўзбек халқи, ўзбек адабиёти, ўзбек маданияти, ўзбек урф-одатлари ҳақида гап бўлиши мумкин. Демак, тил масаласи шунчаки гап орасида айтиб кетилаверадиган жўн, кичик, майда масала эмас, балки давлат аҳамиятига эга, улкан масаладир. Агар бу тил пала-партиш ва сурбетларча бостириб кириб келаётган ёт сўзлар ҳисобига айниб ё қашшоқлашиб кетаверса, Оллоҳ кўрсатмасин, болаларимизга нима қолдирамиз ва улар ўзларини қайси тил эгаси деб айтишади? Ҳолатга боқсангиз, кейинги пайтларда шу салбий ҳодиса кузатиляпти, одамларда тилимизга эътибор тобора пасайиб кетяпти.\nКундалик турмушимиздан оддий бир мисол: ҳаммамиз йўлда юрамиз, кўчанинг икки чеккасидаги шиорлар, ишхоналарнинг, дўконларнинг, ҳар хил фирмаларнинг номлари диққатимизни тортади. Тилни яхши кўрган, дунё тиллари оиласида ўзбек тилининг ҳам обрўйи баланд бўлишини хоҳлаган бир киши сифатида тилимизнинг кундалик муомаладаги ва кўчадаги ҳолатидан жуда қийналаман. Нега, дейман, тилимиз шу қадар қашшоқми ёки ўзимиз уни ерга уряпмизми, дейман. Ҳаммаси ажнабий сўзлар! Ажаб…\nНашриёт соҳасида ишлаганим учун мисолни шундан бошлай қолай. Битта хусусий босмахона очилса, қаранг, нима деб аталяпти: “Полиграф принт”, “Офсет принт”, “Юрида принт” ва ҳоказо… Нега энди “принт” бўлиши керак? “Принт” бор-йўғи босма дегани. Нега ўзимизнинг тилда, масалан, “Тошбосма” ёки “Нилуфар босмахонаси” деёлмаймиз? Шу даражада ёмон кўрамизми тилимизни?!\nДўконлар номи бирданига “маркет”, “супер маркет” бўлиб кетди. Нега энди “маркет”? Нимага “супер маркет”? “Супер” дегани қайсидир бир тилда “катта” дегани, менинг шўрлик тилимда нима айб бор, нега мен “катта дўкон” деёлмайман?! Таржима қилгандай “катта дўкон” дейишим ҳам шарт эмас, биронта ўзбекона от қўя олмайманми?!\nАқлим олмайди, ичим ачийди.\nБир хил сувни “Гидролайф”, бошқасини “Бонақва” деб аташди. “Гидро” сув бўлса, “лайф” ҳаёт деганидир, мундоқ айтганда, “Ҳаёт суви” демак. Бунинг нимаси ёмон? “Бонақва” нима дегани? Таржимаси — булоқ суви. Ишлаб чиқарувчилар маҳсулотига “Булоқ суви” ё “Ҳаёт суви” деб от қўймайдиган, шундай от қўйган тақдирда эса, сувсаганлар уни сотиб олмайдиган ҳолга келди миллат.\nКатталарга қулоқ солинг: бугун боласига, шапкангни ол, деяпти, телпагингни ёки қалпоғингни ол, демаяпти. Бола бошидаги нарса дўппими, тумоқми, қалпоқми ё телпакми эканини билмай ўсяпти…\nЯна менинг энг ғашим келадиган ҳодисалардан биттаси – “секурити”, “модератор” деган олифта сўзлар чиқди. Беш-олти йиллардан бери илм ўчоқларидами, ишхоналардами, шифохоналарда ё бозорлардами эшик ёнида турадиган одамларнинг махсус кийими орқасига чет тилида “секурити” деб ёзиб қўйиладиган бўлди. “Қоровул” сўзининг нима гуноҳи бор, дейман. Нимаси хунук? Ҳеч ҳам хунук эмас. “Қоровул” ниҳоятда ўзбекона-турконалиги билан жуда чиройли сўз. Шундай чиройли сўз турганида нега мен “секурити” дейишим керак? Бизнинг шу маънони берадиган ўз сўзимиз йўқ бўлсайкан, тилимизга кирса. Сўзимиз бор ва биз бу касбни ўрни билан “қоровул”, ўрни билан “қўриқчи” деймиз. Шу пайтларгача тилимизда “мажлисни олиб борувчи” ёки “мажлисга раислик қилувчи” бўларди, энди бирданига улар “модератор”га айланди! Мажлис танаффусларида мезбон ўзбекона “бир пиёла чой” ташкил этарди, энди чой қолоқлик белгиси бўлиб кўриндими, у “кофе брейк” бўлиб қолди!\nЭнг афсусланарлиси — тоза ўзбекча сўзларимизни бугун тилимиздан биронта бегона миллат мажбуран сиқиб чиқармаяпти, ўзимизнинг ихтиёримиз билан ўзимиз қиляпмиз бу ишни. Мисоллар ҳаётда тиқилиб ётибди, бу ерда ҳаммасини келтиришимга ҳожат бўлмаса керак. Ҳар ким бир кунини шу ишга ажратиб кўчага чиқсин, икки тараф турли-туман ёзувларга тўлиб кетган, шуларнинг ичида ўзбекчаси қанча учрайди — бир санаб кўрсин…\nЯна битта босқинчи сўз “эвакуация”дир. Илгарилари у ер-бу ерда қулоққа чалиниб турарди, яқинлардан бери тилимизга муқим ўрнашиб ҳам олди шекилли: телевизор, радиолар тинимсиз айта, матбуот ҳеч иккиланмай ёза бошлади. Бу сўз кўчиш ё кўчириш ҳодисасининг ажнабийча отидир. Уруш, табиий офатлар чоғи кўчирилган аҳоли ҳақида хабар бераркан, радио-телевидение Худонинг берган куни “эвакуация қилинди” деб гапиравериб, халқнинг онгига сингдиряпти бу ёт сўзни. Мен ҳатто телевиденияда нуфузли лавозимда ишлайдиган зиёли, адабиётчи одамга: бу қанақанги гап, тилнинг дарвозаси қолмади-ку, шунинг ўрнига “аҳоли тинч жойларга кўчирилди” дейилса, халқимиз тушунмай қоладими, десам, ўйлаб ҳам ўтирмай: «Биласизми, “эвакуация” сўзида уюшқоқлик, ташкиллаштириш маънолари бор, “кўчирилди” сўзида бу нарса йўқ», деди. Бегона сўзларга ўзимиз юклаб қўйган йўқ “маънолар”нинг қули бўлиб ўтирибмиз… Бугун Алишер Навоий туйқус тирилиб келсалар, нима бўларди! Тилимизда нарса ва ҳодисаларнинг нозик-нозик бошқачаликларигача ҳам ифодалай оладиган куч ва имконият борлигини исботлаб берган Навоий бобомиз бизнинг бу тушкун тушунтиришларимизни эшитиб туриб, неваралари тилининг ҳолига фарёд чекиб юбормасми эдилар?! Ахир, “кўчмоқ” феълидан ясалган “кўчирилди” шаклининг ўзида уюшқоқлик, уюшиб қилинган ҳаракат маъноси бор. Ҳамма тирақайлаб қочиб кетди, дейилмаяпти, кўчирилди, дейиляпти. Бу сўзда кўчишни кимлардир ташкиллаштираётгани ҳам сезилиб турибди. Тилимизга эътиборсизмиз, десам, жуда юмшоқ айтган бўламан, бизда тилимизга очиқдан-очиқ ишончсизлик, тушкунлик кайфияти бор. Жудаям хавфли ва ёмон ҳол бу. Юртнинг ишонган бир зиёлиси шундай деб турса, кўчадаги қурувчидан ё бозорчидан хафа бўлмаса ҳам бўлади. Ахир, ҳеч бўлмаганда миллатнинг ойдин кишилари, айниқса ёзувчи-шоирлар тилнинг қоровуллари бўлиши лозим эмасми?!\nҲатто тилларни ўрислаштириш сиёсати юритилган совет даврида тилимиз ўзига хослигини ва бойлигини сақлаб қолишга тиш-тирноғи билан тиришган эди. Бунинг сабабларидан биттаси – миллат тақдирига куюнчак адибларимиз, шоиру ёзувчиларимиз ижобий маънодаги қайсарлик билан тилимизнинг ранго-рангликларини, бойликларини кўрсатиб ёзаверишди. Мафкураси қандай бўлишидан қатъи назар, тилни асраб қолиш ҳаракатида адабиётчилар орасида қандайдир бир фикрдошлик, уюшқоқлик бор эди. Асарларида хилма-хил сўз ва ибораларни қўллаб, иложи борича чеккадан сўз киритмай, кирганини ҳам жуда кам ишлатиб, тилимизнинг тозалигини асраб қолишга хизмат қилишди. Бугун мустақилликка эришдик, дунё билан тўғридан-тўғри алоқаларга киришдик, мамлакат дарвозалари дунёга кенг очилди – булар бари яхши, аммо тилимизнинг дарвозаси бу қадар очилиб кетиши яхшиликка олиб бормайди.\nКишида бирор касалликка чидам қобилияти камайса ё йўқолса, танаси ўша касалликка чалинувчан бўлиб, унга қарши курашолмай қолади. Тил ҳам худди шундай: ўзини сақлаш қобилиятини йўқотса, чеккадан бостириб кирган ҳар қандай ахлатни қабул қилиб олаверади. Тилга муносабатда тушкун кайфият шунинг учун ҳам хавфлидир, бундай ҳолатдан қанча тез қутулсак, шунча яхши. Оллоҳга шукр, тилимизда ўзини сақлаш қобилияти йўқ бўлиб кетмаган, фақат бир оз унутилган, ишга солинмаяпти, лекин бор. Тилимиз нарса ва ҳодисаларга қийналмай от қўя олади, ҳар қандай фикрни, туйғуни ифодалашга ҳам қурби етади. Гап ўзимизда қолган. Бу қобилиятни ишга солиб, тил сандиқларимизни титкилашга ва ота-боболаримиздан қолган туркона сўзларимизни излаб топишга озгина ҳафсала керак, холос. Ўзимиз ялқовмиз. Сўзлаётганимизда ё ёзаётганимизда, айтмоқчи бўлган фикрларимизни ўзимизнинг тилимизда ҳам жаранглатиб ифодаласа бўладими-йўқми деб ўйлаб кўришга-да эринамиз ва тилимизнинг маҳрам ҳовлисига суриштирмай-нетмай четдан номаҳрам ажнабийча сўзларни осонгина киритиб юбораверамиз. Натижа нима бўлди: бугун бир қурувчи уста сувоқни “штукатурка”, шайинни “уровень”, часпакни “плинтус”, шипни “потолок” в.ҳ. дейдиган даражага етди; спорт шарҳловчиси ҳакамни “рефери”, биринчилик учун ўйинларни “чемпионат” (анчадан бери қўлланаверганига “чемпионат” сўзи ҳам ўзбекчалашиб кетган туюлди шекилди, уни ташлаб, яқинлардан бери “мундиял”, “плей-офф”га ўтиб олишди), ўнбирметрлик жаримани “пенальти”, ўйиндан ташқари ҳолатни “оффсайт”, қолоқни “аутсайдер” в.ҳ. демоқда; қассоб сон гўштини “ляшка”, данданани “пирзола” в.ҳ. дея бошлади; косиб терини “кожа” деса, сотувчи иштонни “шортик” деяпти; кечагача йиғилиш бошқарувчиси (раиси) бўлган одамлар бугун бир юмалаб “спикер”, боғлар “парк”, шиппаклар “тапочка” бўлиб қолди; адабиётшунос олим “илми”ни рангли кўрсатиш учунми, икки гапнинг бирида “эстетик-эмоционал пафос” деб ёзиб, тилшунос эса, тилини қуруқ бўлиб қолмасин деган қайғуда “лингвистик анализ” деб ёзиб энсаларни қотиради… Бунақа мисоллардан минглабини келтирса бўлади.\nИхтиёрсиз, қўлингиз ёқангизга боради. Ё тавба, худди бу бегона сўзларда қанақадир бошқача маъно, бошқача гўзаллик бордай ёпишамиз уларга! Ҳеч қанақа қўшимча маъно ё сир ё чирой йўқ бу сўзларда, одамларимиз у сўзлар қаршисида жодуланиб қолганга ўхшайди. Ўзимизнинг тилга ишончсизлик туғилгани шундан. Демак, умумий аҳволимиз яхши эмас. Кўчада, хонадонларда, бозорларда, синфларда миллат тилга қайғурмай, сақланиш қобилиятини ишлатмай қўйди ҳисоб. Агар оммада бу қайғу бўлганида, тилини қизғанарди, четдан кирадиган сўзларга энг биринчи галда ўзи тўсиқ қўярди, тилининг тақдирини асло ўз ҳолига ташлаб қўймасди. Ахир биз унча-мунча эмас, нуфуси ўттиз миллионга етиб қолган катта халқмиз ва ўзбек тили шу катта халқнинг тили. Тилимизга қайғурсак, тозалигини, қадрини ва юксалишини ўйласак, миллий шаънимизни, ғуруримизни ўйлаган бўламиз. Агар тилнинг, адабиётнинг қоровули ё эгаси қолмаса, маънавиятимиз ўзагидан ажраб қолиши ҳеч гап эмас, Оллоҳ асрасин.\nХўш, тилни тоза сақлаб, обрўйини кўтариш учун нима ёки нималар қилиш керак?\nБу масалада “биринчидан”, “иккинчидан”, “учинчидан”, “тўртинчидан”… деб анча чора-тадбирни айтса бўлади. Лекин энг муҳими — тил давлатчилик асосларидан бири эканини ҳисобга олиб, тилимизнинг бугунги аҳволида, ҳозирги шароитда энг биринчи галда давлат бу соҳада ўз сўзини айтиши, ўз ҳимоясига олиши керак, деб ўйлайман. Зотан, махсус қонун билан тилимиз бундай ҳимояга олинган ҳам. Энди унинг тозалигини сақлаш борасида-да ташаббусни давлат қўлга олиши, таъсирчан чора-тадбирлар кўрилиши лозим.\nМасалан, четдан товарларни юртимизга роса текшириб киритамиз, тўғрими? Бунинг учун махсус божхоналаримиз бор. Қонунимизга қараймиз, шу товар мамлакатимизга кирса бўладими ёки тақиқланганми? Тақиқланган бўлса, чегаранинг ўзидаёқ ушлаб қолиб, киритмаймиз. Устига устак, қонунда тақиқланган товарни киритмоқчи бўлганларга қарши жазо чораларини қўллаймиз: молини мусодара қиламиз, эгасига жарима соламиз ва ҳоказо. Нега тилимизнинг божхонаси бўлмаслиги керак? Тил қонунимизга тегишли моддаларни битайлик-да, чеккадан киришга уринаётган ҳар бир сўзни тил божхонасидан ўтказдирайлик. Буни фақат давлат қила олади. Кираётгани ҳам марҳамат қилиб божини тўлаб қўйсин, ўзининг мақомини билсин, мезбон тилни ҳурмат қилсин, ана ундан кейин кирсин. Қолганлари чегараданоқ ватанига қайтиб кетаверсин.\nБу тажриба бошқа давлатларда бор. Бир пайтлар ўқиган эдим: масалан, Франсанинг тил қонунида оммавий ахборот воситаларида бўладими, илмий, бадиий асарларда ёки атамаларда бўладими, четдан кирадиган сўзларга беш фоиз (5%)лик чегара қатъий қилиб қўйилган. Шундан ортиб кетса, айбли киши жарима тўлайди. Муҳими – ҳар бир фаранг энг олдин жаримагача бормасликка, ўз тилини асрашга ҳаракат қилади, ҳурмат қилишга ўрганади.\nЯнги замон, янгича шароитлар тил соҳасида ҳам деярли ҳар куни янги-янги масалаларни ўртага қўйяпти. Мана, куни кечагина жой номларини тартибга солишга қаратилган махсус қонун қабул қилинди. Жуда керакли ва вақтида чиқарилган қонун. Менга ёқди. Бунинг ижроси эса албатта ва бевосита тил билан бўлади. Демак, янгича вазиятлардан ҳамда йигирма йиллик тажрибалардан чиқиб келиб, бугун балки тил ҳақидаги қонунни тубдан янгилашимиз, янада такомиллаштиришимиз лозимдир. Бу қонунда жой номларини, атамаларни, четдан кираётган сўзларни ёзувда қандай ифодалаш йўл-йўриқлари, умуман, чеккадан сўз қабул қилиш тартиблари майда-чуйда нуқталаригача ҳисобга олиниши, мустаҳкам чегаралар қўйилиши керак. Бунинг устига, кейинги йилларда ҳаёт имло қоидаларига ҳам жиддий ўзгартишлар киритишни тақозо этяпти. Тил борасидаги ҳар бир ишимизни мана шу қонун ва қоидаларга таянган ҳолда олиб борсак, натижа ҳам шунга яраша унумли бўларди.\nАйрим олимларимизда, четдан сўз қўшилса тилимиз бойийди-ку, кирса нима қипти, деган хато тушунча бор. Бир тилда бор сўз устига кираётган ёт сўз ҳеч қачон тилни бойитмайди, аксинча, суриб чиқариши билан босқинчилик қилган бўлади ва мезбон тилни қашшоқлаштиради. Мустамлака шароитида тилга тегишли қонун-қоидаларнинг моҳиятида қарам тилларни иложи борича ўрислаштириш сиёсати ётарди. Унга кўра, масалан, ўрис тилидан ва ўрис тили орқали оврупа тилларидан кирган сўзлар тилни бойитади деб ўқитишарди ва, бошқа бир қоидага кўра, четдан кирган сўзлар ўзининг халқида қандай талаффуз этилса, ўзбек тилида ҳам айнан ўшандай айтилиши талаб қилинарди. Ҳалигача шу ёлғон ва хавфли “илм” таъсиридан қутулиб кетолганимиз йўқ. Аслида эса, биринчидан, тиллар ички имкониятлар ҳисобига бойийди, чеккадан сўзлар чорасизликдан киради ва кирганлари ҳаммасиям тилни бойитавермайди. Иккинчидан, агар четдан бирон-бир сўзни киритишга мажбур бўлиб қолинса, мезбон тил у сўзни ўзининг талаффуз қоидасига мослаб, яъни, ўзлаштириб, “ўзбекчалаштириб” қабул қилади. Масалан, бир пайтлар кирган “подряд” сўзи “пудрат” деб қабул қилинганидек.\nДавлат худди мана шу жараённи назоратига олиб, бошқариб туриши керак. Бу иш ниҳоятда долзарблигидан ҳозирги паллада тил билан шуғулланадиган махсус вазирлик ташкил қилса ҳам арзийди ҳатто. Майли, бу вазирлик доимий ишламасин, тошган сувга ўзан очиб берсангиз кейин ўзи малолсиз оқиб кетаверганидек, тилимиз ҳам бир миқдор тартибга солиб олингунича ишласин. Бир авлоднинг суягини қотириб олайлик, ундан кейин балки тил вазирлигига эҳтиёж қолмас. Оммавий ахборот воситаларида тилни асраш, ҳолатини яхшилаш бўйича тинимсиз тарғибот-ташвиқот ишлари юритилиб, ҳар хил тил ўйинлари ташкил этиб, тил қайғусини халқ ҳаракатига айлантириб юборса бўлади. Шунда, Оллоҳ хоҳласа, беш-олти йил ичида тилимиз анча-мунча тозаланиб оларди.\nЎтган аср саксонинчи йилларида “Ёшлик” журнали таҳририятида ишлаб юрган кезларим махсус “Тил сандиғи” деган рукн очиб, оғизларимизда ва ёзувларимизда тобора кам ишлатилаётган, кундалик муомаладан аста-секин чиқиб кетаётган (совет даврида “архаик” – “эскирган” деган тамға билан атай сиқиб чиқарилаётган), лекин халқ тилида шевалар кўринишида яшаб турган нодир сўзларни тўплашни орзу қилган эдим. Халқ қўллади, хатлар ёғилиб кетди, тил ҳаракати юзага келди гўё, натижада теша тегмаган юзлаб сўзларни топдик. Афсус, ниятимни охиригача амалга ошира олмасдан мен у ердан ишдан кетиб қолдим, лекин тилимизнинг бойлиги ва бойиш манбаларини кўрсатиб қўйганимиз у даврлар учун катта ижобий ҳодиса бўлди. Ҳарҳолда халқимиз тилида ҳамма нарсага мустақил от қўя билиш, ҳамма ҳодисани ўзбекона ифодалай олиш қобилияти борлиги очиқ билинди ва билдирилди.\nТил халқнинг оғзида яшашини, одамлар бир сўзни айтмай қўйса, у тил олдинига камбағаллашишини, бора-бора ўлишини суҳбатимизнинг бошида айтдик. Чиндан ҳам, бирор нарса ё ҳодисага мустақил от қўя олмаган тил ожиз ва нотавондир. Оллоҳга шукр, ўзбек тилимиз ҳозир ҳам жуда унақа ожиз, нотавон бўлиб қолгани йўқ. Унга илгариги қудрати, қобилияти эслатилса, бир силкиниб, тезда ўзини ўнглаб олишига ишончим комил. Мана, бир мисол: беш-олти йил бурун бир жияним жуда майда, оқиш бир хашоратни “кепакчивин” деб атади. Олдин кепакчивин ҳақида эшитмаган эдим. Айтишича, бу хашорат ғўзаларга боғлиқ бир сабаб билан қишлоқларимизда кейинги замонларда пайдо бўлибди. Ўзи кепак заррасидай кичкина, кўзга элас-элас кўринади, товуши ҳам йўқ, лекин чақиши чивинникидан баттар. Шу нарсага ҳамқишлоқларим “кепакчивин” деб от қўйишибди. Қойил! Ҳали тилимизда от қўйиш қобилияти сўнмабди, демак, тилимиз ўлмайди. Кўнгилларимизни яйратиб, ақлларимизни шошириб то қиёматгача яшайди.\nИслом Иноятов. Янгра, она тилим (1990)\nТоҳир Малик. Пойдевор (1989)\nОта Раҳим. Тил ва эл ули (1990)\nРукнларАдабиётТегларНуруллоҳ Муҳаммад Рауфхон, Тил муҳофазаси\n← Аввалги Аввалги Хуршид Дўстмуҳаммад. Ҳаракатдан тўхтаган жараён қиссаси\nКейинги → Кейинги: Ҳасанбой Ғойиб. Армуғон


Kutubxona - Anvar Obidjon. Poʻpisaning ogʻirligi qancha? (hajviya) / Kiril\nSiz shu sahifadasiz: Anvar Obidjon. Poʻpisaning ogʻirligi qancha? (hajviya) / Kiril\nАсар номи Пўписанинг оғирлиги қанча? (ҳажвия)\nПўписанинг оғирлиги қанча? (ҳажвия)\nАвгуст ойининг бошлари эди. Директоримиз мени ҳузурига чақириб, қўлимга қандайдир хатни тутқазди-да, шу ернинг ўзидаёқ танишиб чиқишимни илтимос қилди.\n«Ҳурматли олимлар! – деб бошланган эди хат. – Сизларнинг илмий текшириш институтингизда асабий зарбанинг инсонга жисмоний таъсирини ўрганиш устида тажриба олиб борилаётганини газетадан ўқиган эдик. Бизга бир масалада ёрдам беришингизни ўтиниб сўрайдурмиз. Яъни, масалан, бир нобоп одамни ишдан ҳайдадик дейлик. Ана шу жазо жисмоний томондан унга неччи кило вазминликда таъсир қилиши мумкин?»\n– Ҳатто қишлоқдагилар ишимиз билан қизиқишаётгани жуда қувонарли, – деди директоримиз, шишадан ясалган ўнг кўзида ҳам мамнунлик порпираб. – Бунақа хатлар бизни бенафликда айблаб келаётган айрим тақсирчаларнинг олдида юзимизни ёруғ қилади. Керакли тажрибаларни ўтказиб, бу хатга аниқ жавоб ёзиб жўнатишни шахсан сизга топшираман.\nБир ойлик изланишлардан сўнг, ниҳоят қатъий хулосага келиб, «Жанжалкапа» жамоа хўжалиги раиси номига мактуб юбордим: «Ўртоқ раис! Кишини ишдан ҳайдаш – унга ўрта ҳисобда етмиш беш килограмм юк кўтартириш билан баробардир. Лекин, шуни эслатиб ўтмоқ жоизки, юкнинг мазкур миқдори ўша шахснинг ёши, жисмоний аҳволи, асабининг бўш ёки қаттиқлигига қараб, кўпроқ ёинки озроқ томонга ўзгариши мумкин».\n«Жанжалкапа» жамоа хўжалиги раисидан 16 сентябрда яна хат олдик: «Қирқ уч ёшгача ўлмасдан етиб келган, бўйи чорак кам икки метр, оғирлиги беш ярим пудлик сурбет одамга «Ҳайфсан» берсак, унга қанча юк босган бўламиз?»\nЎтказилган тажрибалар шуни кўрсатдики, оддийгина «Ҳайфсан» юқорида тасвирлаб берилган нусхадаги кишиларни 30–35 килограмм оғирликда эзар экан. Жамоа хўжалигига шуни ёзиб жўнатдим.\nНоми эндиликда идорамиздагиларнинг барчасига ёд бўлиб қолган «Жанжалкапа»дан 2 октябр куни учинчи хат келди. Унда «Огоҳлантириш»нинг аҳвол-турхати олдинги сафар қайд этиб ўтилган шахсга нисбатан жисмоний таъсири борасида маълумот беришимиз сўралган эди.\nБошқатдан тажрибалар ўтказишга тўғри келди. Шунчаки «Огоҳлантириш» деган нарса кишини 15 килограмм юкни кўтариб юришга мажбурлаши маълум бўлди-ю, бундан ўзим ҳам ҳайратга тушдим. Ҳисоблаб кўрсам, ишга келганимга ҳали икки йил бўлмай туриб, олти марта «Огоҳлантириш» олибман. Бир ўзимга 165 килограмм жазо беришибди-я! Иккита эшакнинг юки-ку бу!\n«Жанжалкапа»га навбатдаги мактубни жўнатиш билан бирга, берилаётган маълумотлар учун муассасамизга тўланадиган пулни банкдаги ҳисоб рақамимизга тезроқ ўтказиш лозимлигини ҳам эслатиб қўйдим.\nНоябрнинг бешинчи кунида хўжалик раиси шаҳарлараро телефон орқали менга қўнғироқ қилди. Аранг-маранг саломлашувдан сўнг, жадал мақсадга ўтди:\n– Хўш, билволайлик-чи, акаси, – дея эшитқини зириллатди у. – Қирқ уч ёшли сурбет одамга мажлисда қаттиқ пўписа қилсам, гарданига қанча юк ортган бўламан?\n– Аниқ айтиш учун, олдин тажриба ўтказиш керак,– дедим мен. – Агар, тахминан оладиган бўлсак, етти-саккиз килодан кам чиқмас-ов.\n– Бу қанақаси! – пўнғиллаб зардаланди раис. – Бир бадбахт катта иш кўрсатиб турса-ю, сизларга қолса, унга пўписаям қилолмас эканман-да? Бунақада, хўжаликда тартиб ўрнатиб бўладими?!\n– Нимасини тушунмайсан, акаси? Омборчимиз жамоа хўжалигимизга тегишли ғаллани «туя» қилмоқчи бўптурганда, қўлга тушди. Унга, лоақал тузукроқ дўқ уролмасак, бу ерда нима қилиб ўтирибмиз? Хўш?!\n– Ғаллангизни кимдир ўмарса, менга нима? – дея мен ҳам овозимни баландлатдим.\nРаис эшитқини баттардан зириллатди:\n– Битта пўписани саккиз килога чиқариб қўйиб, тағин «менга нима» дейсан-а! Омборчимиз ёзда сариқ касали билан оғриган. Қоида бўйича, бунақа касаллар бир йилгача тўрт килодан ортиқ юк кўтармаслиги керак экан. У сурбет «шунга риоя қилинглар», деб турибди. Калланг зўр бўлса, айт-чи, тўрт килолик яримта дўқни унга қаёқдан топай энди? Ҳе, ўша сандақа пайласуфларни…\nЭшитқидан «дут-дут» деган товуш тарала бошлади. Қишлоқ билан илғор фан ўртасида тикланаётган алоқа яна тўсатдан узилиб қолди…\n"http://www.kutubxona.com/wiki/index.php?title=Anvar_Obidjon._Poʻpisaning_ogʻirligi_qancha%3F_(hajviya)_/_Kiril&oldid=2354" dan olindi


Фоторепортаж: Тошкентда халқаро туризм кўргазмаси бўлиб ўтмоқда\n22:20 / 03.10.2017\n2017 йилнинг 3-5 октябрь кунлари “Ўзэкспомарказ” да “Ипак йўлида туризм” номли 23-Тошкент халқаро туризм кўргазмаси бўлиб ўтмоқда. 23-Тошкент халқаро туризм кўргазмаси (ТХКТ) туризм соҳасидаги энг йирик анжуман бўлиши билан биргаликда, нафақат Ўзбекистон, балки бутун Марказий Осиё ҳудуди мамлакатлари учун муҳим тадбирлардан бири ҳисобланади.\nТХКТ 1995 йилдан бери БМТнинг Жаҳон Туризм Ташкилоти (ЮНВТО) расмий ёрдами билан ўтказиб келинмоқда. Ҳар йили кўргазмада дунёнинг барча мамлакатларидан келган туристик бизнес соҳасидаги таниқли мутахассислар йиғилишади.\nKUN мухбири ушбу кўргазманинг биринчи кунидан махсус фоторепортаж тайёрлади.\nТХКТ 2017 кўргазмаси мобайнида “Ўзэкспомарказ” павильонларида “Ипак йўли таъми” номли Миллий таомлар фестивали бўлиб ўтмоқда. Очиқ майдонда 10 дан ортиқ тематик мавзуларда турли таомлар намойиши ўтказилиб, уларнинг ҳар бирида Ўзбекистон ҳудудларининг гастрономик маҳсулотларини таътиб кўриш имконияти яратилган.\nЖорий йилда “Hosted Buyers” дастурига мувофиқ 28 та хорижий мамлакатлар, жумладан – Озарбайжон, Бельгия, Буюк Британия, Германия, Исроил, Ҳиндистон, Индонезия, Испания, Италия, Қозоғистон, Қирғизистон, Хитой, Жанубий Корея, Қувайт, Латвия, Литва, Малайзия, Бирлашган Араб Амирликлари, Оман қироллиги, Покистон, Польша, Россия Федерацияси, Сингапур, Тайланд, Тожикистон, Украина, Франция ва Япония туризм компаниялари ва ОАВларнинг 60 дан ортиқ вакиллари иштирок этишмоқда. Хорижий ҳамкорлар ва туристик компаниялар билан ўзаро мустаҳкам алоқалар ўрнатиш мақсадида B2B учрашувлари ўтказилиши режалаштирилиб, уларга мувофиқ 100 дан ортиқ маҳаллий компанияларнинг иштироки белгилаб қўйилган.\nХалқаро туризм кўргазмаси 5 октябргача давом этади.\nСайёҳлар оқимининг кўпайиши хусусий туристик компанияларга янги имкониятлар бермоқда\n01:01 / 11.07.2018\nАзиз Абдуҳакимов Ўзбекистоннинг хусусий туристик ташкилотлари вакиллари билан учрашди


Эдвард Сноуден iPhone учун махсус хизматлардан ҳимояловчи ғилоф яратиш устида ишламоқда\n00:04 / 22.07.2016\nАҚШнинг Марказий разведка бошқармаси собиқ ходими Эдвард Сноуден ва хакер Эндрю Хуанг iPhone учун смартфон эгасининг шахсий маълумотларини ҳимояловчи ғилоф яратиш устида ишлашмоқда, деб хабар бермоқда Wired.\nКичик дисплейли ғилоф смартфоннинг орқа қопқоғига маҳкамланади ва SIM-карта слоти орқали уланади. Қурилма ёрдамида фойдаланувчи iPhone антеннаси орқали узатиладиган сигналларни кузатиши мумкин. Агар смартфон эгаси шахсий маълумотларига хавф туғдирувчи сигнал аниқланса (мисол учун, жойнинг аниқланиши), унда тизим бу ҳақда фойдаланувчини огоҳлантиради ва маълумотларни узатишнинг барча функцияларини ўчиради.\nСноуден тизим "авиарежим" функциясидан кўра, маълумотларни режалаштирилмаган узатишдан яхшироқ ҳимоялашини айтди. Унинг айтишича, турли давлатлар ҳукуматлари махсус қурилмалар ёрдамида исталган маълумотни узатиш ўчирилган бўлса ҳам, смартфонга кира олганлар.\nТаъкидланишича, ҳозирда тизим яратилишининг бошланғич босқичида турибди, бироқ Сноуден ва Хуанг бу қурилмани серияли ишлаб чиқариш режаси устида ишлашмоқда.


Тошкент бозорларида иккинчи "Ҳужум" бормоқда\n15 апрел 2021, Тошкент вақти: 06:24\nТошкент бозорларида савдо қилмоқчи бўлганлар¸ айтилишича¸ рўмолни бозор маъмурияти талаб қилган шаклда ўрашга мажбур.\nЎтган асрнинг 20-йилларидаги "Ҳужум" кампанияси ўзбек хотин-қизлари юзидан паранжи-чачвонни юлиб олган бўлса¸ Тошкентда ҳижобга қарши айни шундай кампания бозорларда бормоқда¸ дейди Озодликка мурожаат қилганлар.\n“Тингловчи минбари” эшиттиришининг бугунги сонида Озодликка Тошкент шаҳрининг Чорсу бозоридаги вазият ҳақида сим қоққан тингловчимиз мурожаатига кенгроқ тўхталишга қарор қилдик.\nБу тингловчининг сўзларига кўра, шу кунларда “Чорсу” буюм бозорида исломий либосларни сотиш тақиқланмоқда. Бундай тақиққа бўйсунмаган сотувчилар эса¸ савдо расталаридан қувилиш билан қўрқитилмоқда.\n- Менимча¸ бозоркомнинг хонасида штаб квартира турганга ўхшайди. Ҳозир орган ходимлари¸ МХХ ходимлари костюм-шимларда келиб дўконларни текшириб юришибди. Айниқса¸ бу рўмол масаласи бўйича бўлаëтган нималарда. Менимча¸ асосий мақсад ҳижоб бўйича кетаяпти. Чунки ҳозир дўконларда на ҳижоб бор¸ на жойнамоз бор. Одамларни қўрқитиб¸ бемалол тижорат қилишга беришмаяпти.\nМана сизга яқинда бўлган битта гапни айтиб берай. Битта дўконни босишди. Қанақа босишди? Ҳужжати йўқ дейилди¸ бошқа нарсалар баҳона қилинди. Охири дўконнинг эгаси “Нима сотайлик? Айтинглар¸ нима сотайлик? Нимага ҳадеб мени босаверасизлар?” деганда¸ “Ана енгил-елпи кийимлар чиқиб ëтибди. Нима қиласан рўмол сотиб¸ аëлларнинг устини ëпиб¸ ўзингга ғалва орттириб? Бу ҳаммаси тепадан бўлаëтган нарса бўлса. Тушунмаяпсанми? Бу бизларга боғлиқ нарса эмас” деб айтишибди. Охири одамлар бошқа нарса сотишга мажбур бўлишаяпти. "Ал Мадина" деган дўкон бор. Ҳатто ҳозир ўша магазин ҳам ишламаяпти. Ҳар кун эрталабдан бозоркомнинг хонасида 20 га яқин костюм-шим кийган МХХ ходимлари ўтиради. Булар солиқ инспекцияси ëки департамент ходимлари эмас. Бу аниқ. Битта Чорсуда эмас Ипподромда ҳам¸ Юнусободда ҳам - ҳамма жойда назорат кетаяпти. “Президент фармони кетаяптими йўқми¸ ҳижоб масаласи нима бўлаяпти” деб текшириб ëтишибди.\n- 100 фоиз қолмади бу нарса¸ деган эди бу тингловчимиз.\n“Чорсу” буюм бозоридаги аҳволни таърифлаб берган бу суҳбатдошимизга кўра, Тошкент шаҳридаги бошқа бозорлар, жумладан, энг йирик буюм бозорларидан бири бўлган ва халқ тилида ҳануз “Ипподром” деб юритиладиган “Чилонзор буюм бозори”да ҳам аҳвол шу.\nШу мазмундаги суҳбатдан сўнг биз ҳар икки бозор маъмуриятига боғландик.\n“Чорсу буюм бозори” маъмуриятида телефон гўшагини кўтарган ходим бундай тақиқ ва тазйиқнинг борлигини инкор қилди. Аммо, суҳбатлашишдан бош тортди.\nЧилонзордаги бозор маъмуриятида телефон гўшагини кўтарган ходим эса баъзи саволларимизга жавоб берди:\n- Йўқ¸ бизларда ўзи ҳижобли кўйнаклар сотилмайдию¸ камку. Сотаëтганлар сотаяпти. Ҳеч ким ҳеч нарса деяëтгани йўқ. Ҳаммаси Европа кўйнакларию Ипподромда.\nОзодлик: “Ҳозир бозорда умуман кўринмаяпти бу нарса. Умуман ҳеч ким сотмаяпти. Қўрқиб қолишган” деган гаплар бўлдида.\n- Йўқ¸ идора тарафдан бундай гап-сўз бўлгани йўқ.\nОзодлик: Ҳаммаси эмин-эркин сотишаяпти.\n- Ҳа. Қонун доирасида фақат. Лекин барибир ноқонуний савдога қарши курашилаяпти¸ дейди Чилонзордаги бозор маъмуриятида телефон гўшагини кўтарган ходим.\nЭшитганингиздек, ҳар икки бозор маъмурияти исломий либослар сотилиши тақиқланганини инкор қилмоқда.\nАммо, шу кунларда бозорга тушган баъзи муслима аёллар расталарда исломий аёллар диний либоси бўлган ҳижоблар кўринмай қолганини эътироф этмоқда.\nТошкент шаҳрида истиқомат қиладиган ана шундай суҳбатдошларимиздан бири бироз муқаддам “Чорсу буюм бозори”га савдо қилиш учун тушганида ҳижобларни кўрмагани, аммо, рўмол ва жойнамозлар бўлганини айтди.\n- Ҳижоблилар каттароқ рўмол бошимда бўлсин дейди. Мусулмонларнинг аëллари шунақаларни хоҳлайди.\nОзодлик: “Ҳозир ҳижоб¸ рўмол¸ жойнамозлар расталарда йўқ. топиб бўлмайди” дейишаяпти.\n- Йўқ¸ унақа йўқ эмас¸ бор. Рўмол олдик. Олдинги ойда олишди шекилли. Қизим олди. Жойнамозлар ҳам кўрдим мен.\n- Ҳижобни лекин кўрмадим¸ дейди тошкентлик муслима аёллардан бири.\nОвозини ёзиб олишимизни истамаган бошқа бир аёл эса савдо қилувчи аёллар орасида ҳижоблилари деярли йўқлиги, аввалги ҳижобли аёлларнинг кўпчилиги бугун бозор ичкарисида, яъни иш вақтида рўмолини оддийгина қилиб, ортдан танғиётганини тасдиқлади.\nБозорларда савдо қилаётган ва рўмолини ортидан танғишга мажбур бўлган аёлларнинг ўзлари эса Озодликка интервью беришдан бош тортди.\nАна шундай аёллар билан ёнма-ён “Чорсу буюм бозори”да савдо қилаётган яна бир суҳбатдошимиз — Жаҳонгир Шосалимов пойтахтдаги уч йирик бозор — Чорсу, Отчопар ва Карвон бозорларида исломий либослар савдоси тақиқи жуда кескин равишда жорий этилаётганига гувоҳлигини айтар экан, бозорларда диндорларга нисбатан кузатилаётган яна баъзи тазйиқларни ҳам қўшимча қилди.\nУнинг сўзларига кўра, ҳижобли сотувчи аёллар бир неча бор огоҳлантиришлардан сўнг ҳам диний либосини ечмаганидан сўнг бозор маъмурияти ва мутасадди органлар ходимларидан тузилган махсус гуруҳ растама-раста юриб, уларнинг рўмолларини ечтирган.\nЖаҳонгир Шосалимов: Тахминан уч ой олдин бошланди. Уч ой олдин ҳижоб сотиш тақиқланиб қўйилди. Кейин ҳижобга кирган аëлларнинг савдо қилиши ҳам тақиқланди. Айниқса¸ охирги ойда департаментдан буйруқ келган. Буйруқнинг ижроси сифатида бозордаги паттачилар¸ бозор маъмурияти келиб¸ “Жойнамоз сотманглар. Мабодо сотсангизлар¸ жавобгарликка тортиласизлар. Ҳижоб сотмаларинг” деган мазмунда ҳам оғзаки айтилди¸ ҳам тушунтириш олиб борилди. Кейин мен ўзим кўзим билан кўрдим. Милиция ходимлари паттачи¸ бозор маъмурияти билан келиб аëлларни ечинтиришди. Рўмолини маъносида. Мен МХХ ходимларини ҳам кўрдим.\nОзодлик: Тахминан неча кишилик гуруҳ?\nЖаҳонгир Шосалимов: Расталарни оралаб 10 нафарга яқин одам юрди.\nОзодлик: Унинг ичида милиция кийимида бўлганлар ҳам бўлган.\nЖаҳонгир Шосалимов: Битта-иккитаси милиция кийимида¸ қолгани фуқаро кийимида. Эркак ва аëллар. Эътибор беринг¸ эркаклар ва аëллар юришди. Бундан ташқари¸ бозорга яқин жойда 100 нафарга яқин милиция ходимлари туришибди.\nОзодлик: Эътироз қилганлар бўлдими?\nЖаҳонгир Шосалимов: Эътироз қилишга умуман имконият йўқ. Эътироз билдиришни умуман тасаввур ҳам қилиб бўлмайди. Чунки қора қозон қайнатиш ниҳоятда оғир. Бола-чақанинг олдига ярим кило гўштми¸ картошками¸ пиëзми олиб бориш ҳозирги Ўзбекистон шароитида катта қаҳрамонлик бўлиб қолган.\nОзодлик: Бу энди магазинларда бўлаяпти-а? Тепадаги дўконларнинг ичида?\nЖаҳонгир Шосалимов: Магазинларда ҳам¸ бошқаларида ҳам бўлаяпти. Чорсу бозорида 7-10 мингга яқин одам савдо қилади. Жуда катта жой. Ҳуқуқ ҳимоячиси бўлиб туриб мен ҳам очиқдан очиқ эътироз билдира олмайман. Чунки кучлар баланси 99 фоиз уларнинг ихтиëрида. Ипподромда¸ Карвон бозорда ҳамма жойда шу аҳвол. Бунинг асосий ташкилотчиси¸ раҳнамоси¸ илҳомчиси президент девони.\nОзодлик: Нимага асосланиб шунақа деяпсиз? Бирор-бир ҳужжат кўрдингизми?\nЖаҳонгир Шосалимов: Ҳеч кимга улар ҳужжат қолдиришмайди. Мен уларни иш услубидан биламан. Уларнинг айтганини ҳеч ким қайтармайди. Айниқса¸ ўзбеклар шароитида аëлларни ечинтиришга оддий милиция¸ оддий началник милиция ëки Матлубов ҳам бора олмайди. Чунки бизларнинг эркакларнинг қанақалигини биласиз. У пайтда жанжал¸ уруш чиқиб кетиши мумкин. Фақат президент девонидан бўлгани учун ҳеч ким ҳеч нарса дея олмайди. Чунки қурол ишлатиш ва бошқа нарсаларга тақалиб кетади. Ҳаëт ë мамот масаласи бўлгани учун ҳеч ким қаршилик кўрсата олмайди.\nОзодлик: Бир тарафдан бозордан чиқиб озгина юрса¸ мусулмонлар идораси бор. Бир тарафда катта масжид бор. Аралашув бўлмадими ë одамлар бормадими шу идораларга?\n- Кўкалдош мадарасасига 5000-7000 одам намоз ўқигани боради. Бундан ташқари Обидхон қорининг масжиди Чақичмомга 5000-7000 одам намозга боради. Яна бу ерда бир масжид бор. У ерга ҳам 2000-3000 одам боради. Кейин Ҳастимомга 7000-8000 одам боради. Лекин буларнинг ичида булар ҳис этгандай қаршилик билдира олмайди. Сабаби¸ Диний ишлар бошқармаси бунга фатво берган. Яъни жим туриш учун фатво берган. Ҳамма имомлар ҳам жим турибди. Сабаби¸ мен сизга аниқ айтаман¸ чунки мен буларни яхши кузатаман¸ буларнинг ҳаммасининг оналари коммунист бўлишган. Президент девонида ўтирган¸ у ерда сиëсий муҳитни ташкил қиладиганларнинг ҳаммасининг оналари коммунист бўлишган. "Ҳужум" кампаниясида актив иштирок этишган. Замона зайли билан улар шу ерга келишди. Булар шу нарсани қабул қилиша олмаяпти¸ дейди Жаҳонгир Шосалимов.\nСўзларини тинглаганингиз Жаҳонгир Шосалимов айни пайтда Ўзбекистон мустақил ҳуқуқ ҳимоячилари ташаббус гуруҳи аъзоларидан бири, яъни ҳуқуқ ҳимоячисидир.\nУнинг сўзларига кўра, ўтмишда бўлиб ўтган “паранжига ҳужум” кампанияси бугун айни мазмунда “ҳижоб, рўмолга ҳужум” тарзида бормоқда.


28 ноябр 2021, Тошкент вақти: 02:04\nБош вазир келиши муносабати билан териб олинган пахта чаноғига қайта ëпиштирилмоқда\nФарғонача пахта қўйиш\nКелинг энг қизиғидан бошлайлик.\nМуштарийнинг хабари бор, октябрь ойининг бошида Фарғона вилояти Қўштепа тумани ҳокимининг буйруғи билан, “Истиқлол” фермер хўжалигининг пахтаси териб олинган бир ярим гектар майдонига қайтадан пахта ёпиштириб чиқилгани ҳақида хабар берган эдик.\nБаъзи расмий нашрларнинг бу хабарни инкор этганидан сўнг, Озодликнинг мобил мухбири ўша жойга бориб, клейланган пахталарни тасвирга тушириб қайтган эди.\nБу хабар жуда қисқа муддатда бошқа тилларга таржима қилиниб, дунёдаги 100дан ортиқ нашрларда чоп этилди.\nБу нашрлар Ўзбекистондаги бундай ишларни абсурдизм, деб атади.\nМасалан, Украинадаги “Inforesist” агентлиги “Ўзбекистонда бош вазирга мўл-кўл ҳосилни кўрсатиш учун одамлар терилган пахтани қайтариб ёпиштиришди”, деган сарлавҳани тепага чиқарди.\n“Эхо Москвы” радиоси берган қисқа хабар эса “дарвоқе, Ўзбекистон Бош вазири охир-оқибат пахта ёпиштирилган туманга келмади”, деган хулоса билан якунлади.\nБу воқеага энг қизиқ шарҳни “Коммерсант” газетаси ёзди: “Хармс ва Кафка Ўзбекистонда уйғонганда борми, улар ёзадиган нарсалари қолмаганини тушунган бўларди”, деб киноя қилди газета.\nЎзбекча фермерчилик ёки ғалласиз қолган ғаллакор\nЎзбекистонда фермерлар билан дон қабул қилиб олиш корхоналари орасида шартнома бор.\nБу шартномага кўра, фермер шартномадан ортган буғдойни ўзига олиб қолишга юз фоиз ҳақли.\nБироқ бу йил ҳам фермерларнинг режадан ортган буғдойини тортиб олиш ҳолатлари кузатилди.\nЖорий илнинг 8 июль куни Тошкент вилояти Оққўрғон туманилик 27 нафар фермер режадан ортган буғдойи зўравонлик билан тортиб олинаётганидан арз қилиб, аввал Бош прокуратурага, ундан кейин Оқсаройга арз қилиб борган эди.\nДевон мулозими фермерлар арзини тинглагандан сўнг, Тошкент вилояти ҳокими Аҳмаджон Усмоновга қўнғироқ қилган. Ҳоким фермерларни қабул қилишга ваъда берган.\nШундан сўнг 27 нафар фермер Тошкент вилояти ҳокими Аҳмаджон Усмонов билан учрашган.\n“Вилоят ҳокими Аҳмаджон Усмонов бу йил ғалла режасининг бажарилиши республикада оғир аҳволда эканлиги ва ўзимизнинг тоғли вилоятларда буғдойни совуқ уриб кетганлиги учун режадан ортиғини захирага топширишни илтимос қилди. Қўшимча шартнома қилинглар, деди. Қўшимча топширган буғдойларингни режаси тўлмаган фермерлар бозор нархида сотиб олиб, пулини сизларга беради, ўзларинг суришиб кетаверасизлар, деди. Шунга ишониб, бор буғдойни ўриб топширдик, ўзимизга ҳозирча ҳеч нарса қолмади. Бу ёғи энди пешонадан. Ҳоким ваъдасини бажарса, қўшимча буғдойимиз учун бозор нархида пул оламиз”, деган эди вилоят ҳокими билан учрашган фермерлардан бири.\nФермерларнинг буғдойини тортиб олиш зўравонлик ила амалга оширилди.\nТуман милицияси бошлиғи ва вилоят ички ишлар бошқармасидан келган подполковник оққўрғонлик фермерларнинг режадан ортиб қолган буғдойни ўрдириб олиб, норозилик билдирган икки фермерни уриб, сўкиб, қамаб қўйган эди.\nЗахирага топширилган буғдойнинг бир қисмини кимдир қайтариб олишга муваффақ бўлди, кимдир куйиб қолаверди.\nЎзбекистон мустақилликка эришиши ортидан мамлакатдаги экин ерлар фермер хўжаликларига бўлиб берилган.\nЎзбекистонлик фермерлар давлатга буғдой ва пахта топшириш режаларини бажаришга мажбур. Режани бажаролмаган фермерлар ҳокимият, милиция ва прокуратура томонидан таъқиб қилинади.\nБуғдой топшириш шартномасига кўра, давлат режасини бажарган фермер ортиб қолган буғдойни ўзига олиши ёки ишчиларига иш ҳақи сифатида бўлиб бериш ҳуқуқига эга.\nБироқ, Ўзбекистонда режани бажаролмаган фермерлар сабаб туман ёки вилоят буғдой режаси оқсаб қолаётган бўлса, режани бажарган фермерларнинг буғдойи зўравонлик билан тортиб олиниши ҳолатлари кўп кузатилади.\nМутахассислар буни “ўзбекча фермерчилик” деб атамоқдалар.\nМирзиёевнинг “Ойболта”си фермерларни зир қақшатмоқда\nЎзбекистон Бош Вазири Шавкат Мирзиёевнинг шахсий ташаббуси билан тузилган “Ойболта” тадбирида пахта режасини бажармаган ёки давлатдан қарздор бўлиб қолган фермерларнинг мол-мулки Суд ижро департаменти, Адлия вазирлиги, ИИБ ва банк ходимлари томонидан рўйхатга олиниши ва қарздор фермернинг автоуловлари, чорваси мусодара қилиниши назарда тутилган.\nЎзбекистонда объектив ва субъектив сабаблар билан қарздор бўлиб қолган фермер хўжаликлари жуда кўп.\nБу тадбир, фермернинг қарзи қандай пайдо бўлганини, унинг табиий офат, сув танқислиги каби объектив сабабларни ҳам инобатга олмасдан, қарздор фермерларнинг мол-мулкини бир четдан талашдан бошланди.\nАйниқса, Жиззах, Хоразм вилоятлари ва Қорақалпоғистонда қарздор фермерларнинг техникасидан тортиб, чорваси, шолиси, уй жиҳозларигача мусодара қилинди.\n"Менинг бир танишим ана шу гуруҳ таркибида бор. Унинг айтишича, “Қозоғистон”, “Самарқанд”, “Чинобод”, “Янгибўстон”, “Хоразм” совхозларидаги қарздор фермерларнинг мол-мулки мусодара қилинаяпти. Улар ҳар бир фермернинг хонадонидан гилам, мебель, мол, қўй, эчки, ҳаттоки товуғигача олиб кетишаяпти. Баъзи уйлардан пардалар ҳам юлиб олинган. Норозилик билдирганларнинг овози шу гуруҳ таркибида бўлган милиция томонидан ўчирилаяпти”, деган эди ўз шахси сир қолишини сўраган маҳаллий мулозимлардан бири.\nАксарият фермерлар, бу қарзларнинг пайдо бўлишига объектив сабаблар борлигини айтишса ҳам, «Ойболта» бу иддаоларни эшитишни ҳам истамаган:\n“Қарз сабабсиз пайдо бўлмайди. Гектарига 200 минг сўмдан ёнимиздан тўлаб пахтани чопиқ қилдирамиз. Нақд пул йўқ, пахта харажатлари учун мол-ҳолимизни сотамиз. Мана бу йил пахта айни шоналаб гулга кираётган пайтда сув бўлмади, ҳосилнинг ярми нобуд бўлди. Суратларга олиб қўйганмиз. Комиссиялар келиб ўз кўзи билан кўриб кетган. Сув бермаса қаердан ҳосил бўлсин? Баҳордаги қаттиқ совуқ буғдойларимизни уриб кетди, буни ким тўлайди? Ҳокимият эса бу сабабларни эшитишни ҳам истамайди. Энди эса “Ойболта”сини олиб келиб сўнгги нонимизгача тортиб олаяпти”, дейди фермер.\n“Оптималлаштириш” ўзини оқламади, энди навбат "мақбуллаштириш"га\nФермерлар ерларини мақбуллаштириш сиёсати 2015 йилнинг охирига келиб авж олди. Бу ҳақда Қишлоқ хўжалигида иқтисодий ислоҳотларни чуқурлаштириш бўйича Республика комиссиясининг жорий йил октябрида бўлиб ўтган йиғилиши қарор чиқарган эди.\nИлгари оптималлаштириш даврида фермер хўжаликларининг ери 100 гектардан кам бўлмасин деган қарор чиққан бўлса, энди эса ерларни қисқартириш ва буни ҳисобидан янги фермер хўжаликлари ташкил этиш ҳақида қарор чиқарилди.\nЎзбекистон Вазирлар маҳкамаси жорий йилнинг 15 декабрида фермер хўжаликлари учун экин ерларининг оптимал ўлчамини ўртача 36,1 гектар ҳисобида белгилаш тўғрисида қарор қабул қилгани ҳақида Тошкентдаги ярим расмий маҳаллий нашрлар душанба куни хабар тарқатди.\nАйтишларича, бу қарздор фермер хўжаликларни тугатиш ҳисобидан амалга оширилар экан.\n2016 йилда "мақбуллаштириш" сиёсати қандай натижа беради, фермерлик ривожланиб кетиб, фермер ҳам, уларнинг ерида ишлайдиган деҳқон ҳам бойиб кетадими ёки бундан ҳам баттар бўладими, ҳозирча бу саволга ҳеч ким жавоб беролмайди.


Автомобилда йўловчи ва юк ташиш лицензияси...\n06.12.2018 21:07 0 1204\nҲукумат қарори билан Автомобиль транспортида йўловчиларни ҳамда юкларни шаҳарда, шаҳар атрофида, шаҳарлараро ва халқаро йўналишлар бўйича ташиш фаолиятини лицензиялаш тўғрисидаги низом тасдиқланди. Бу ҳақда Адлия вазирлигининг «Ҳуқуқий ахборот» канали хабар берди.\nҚарорга кўра 2019 йил 1 апрелдан бошлаб лицензия ва лицензия карточкаларини электрон шаклда расмийлаштириш тизими жорий этилади.\nБунда лицензия талабгорининг аризасига кўра умуман фаолият турига ёки унинг қисмларига берилади.\nЙўловчиларни ташиш бўйича:\nшаҳарда енгил автомобилларда;\nшаҳар атрофида автобусларда;\nшаҳар атрофида микроавтобусларда;\nшаҳар атрофида енгил автомобилларда;\nшаҳарлараро йўналишлар бўйича автобусларда;\nшаҳарлараро йўналишлар бўйича микроавтобусларда;\nшаҳарлараро йўналишлар бўйича енгил автомобилларда;\nхалқаро йўналишлар бўйича автобусларда;\nхалқаро йўналишлар бўйича микроавтобусларда;\nхалқаро йўналишлар бўйича енгил автомобилларда.\nавтомобиль транспортида шаҳарда ва шаҳар атрофида;\nавтомобиль транспортида шаҳарлараро йўналишлар бўйича;\nавтомобиль транспортида халқаро йўналишлар бўйича.\nЎзбекистон автомобиль транспорти агентлиги — Ўзбекистон Республикасида йўловчи ва юкларни халқаро ташишга оид, Агентликнинг ҳудудий бошқармалари эса шаҳар, шаҳар атрофи, шаҳарлараро йўловчи ва юкларни ташишга оид лицензия бериш, унинг амал қилишини тўхтатиб туриш ёки тўхтатиш, шунингдек, уни бекор қилиш ва қайта расмийлаштириш тўғрисида қарор қабул қилиш ваколатига эга.


Хеопс пирамидаларига чиққан сайёҳнинг Мисрга киришини умрбод тақиқлашди\nДобавлено: 09.02.2016, 14:32\nМисрда қадимий обидаларни сақлаш билан шуғулланувчи ташкилот 18 ёшли Германия фуқароси Андрей Чисельскийни Гизадаги 139 метрлик Хеопс пирамидасига чиқишини “қонунни бузганлик” деб аталди.\n“РИА Новости”нинг хабар беришича, сайёҳни умрбод Мисрга киритмаслик ҳақида қарор қабул қилинди.\nҚонунбузарнинг айтишича, у пирамидага расм тушириш учун ўрмалаганда, пастда турган одамлар унга арабчалаб бақиришгани учун тушунмаганлигини, аммо қадимги архитектура ёдгорлигининг юқорисига чиқишдан тўхтамагач, полиция чақиришганини билдирган. Бундай қонунбузарликка Мисрда уч йилгача қамоқ жазоси берилади. Мюнхенлик сайёҳнинг омади келди, полиция уни сўроқ қилиб бўлгач, саёҳатни давом эттириш учун рухсат берди.\nАндрей Чисельскийга бундан буён пирамидалар устида суратга олиш орзуси ҳеч қачон амалга ошмаслигини билдириб, уни Мисрга қайта киритмасликлари ҳақида огоҳлантиришди. Андрей Чисельский илгарилари ҳам Нью-Йорк ва Гонконг осмонўпар бинолари устида бир неча маротаба суратга тушган.


Озода Нурсаидова илк марта 15 йил «запрет»га тушишига сабаб бўлган воқеа ҳақида сўзлаб берди » Sangzor.uz - Жиззах янгиликлар портали\nSangzor.uz - биз сизга яқинмиз! » Маданият » Озода Нурсаидова илк марта 15 йил «запрет»га тушишига сабаб бўлган воқеа ҳақида сўзлаб берди\nОзода Нурсаидова илк марта 15 йил «запрет»га тушишига сабаб бўлган воқеа ҳақида сўзлаб берди\n«Сурхондарёга гастролга бордим. Концерт пулини беришмади. Ўша пайтда администраторларнинг ўйинига тушиб қолганмиз. Иккинчи куни Шўрчига ҳам боринглар, иккита концертнинг пулини ҳам берамиз, дейишди. Бордик. Концерт бошланишига бир соат қолган. Ташкилотчилар ҳам йўқ, пул ҳам йўқ. Созандаларим концерт бўладиган стадионга жойлашиб олган. Мен ўзим стадион олдидаги кафеда ўтирибман. Концерт бошланяпти, мени олиб кетишга ҳеч ким келмаяпти.\nКонцерт ташкилотчилари ўша ерда ўтирган одамларга провокация қилган. Уларга Озода келиб, шу ерда катта жанжал бўлди, деган гап керак бўлган. Чипталар сотилган, одамлар ўтирибди. Мени олиб кетишга ҳеч ким келмаяпти. Стадионда катта жанжал бўлган. Стадион ер билан бир текис бўлган. Шу жанжал кимгадир керак бўлган. Амаллаб Сурхондарёдан Тошкентга келиб олдим.\nЙўлларда ҳам айтишган Озодани ушланглар, деб. Хуллас, буёққа келганимдан кейин биринчи ‘запрет’ни олдим. Озода Сурхондарёда ҳунар кўрсатди, одамлар жанжал қилган, дейишди. Шу тарзда 2003 йилда биринчи марта ‘запрет’га тушдим. 2004 йилда ‘запрет’дан чиқдим. Кейин 2006 йилда яна ‘запрет’ қилишди», — дейди Озода Нурсаидова.\nСинглимга ‘Нилуфар, мен бошимдан ўтганларни ёзишни бошладим. Агар менга нимадир бўлса, сен бу нарсаларни халққа тушунтиргин, мен шундай ўлиб кетмайман, дердим. Ёзиб қолдириб кетаман, пайти келса, одамларга айтгин, мен ёмонотлиқ бўлиб ўлиб кетмай’, дердим. Шундай кунлар бўларди, онамдан ҳар куни розилик сўрардим. ‘Нилуфар, мана шу охирги альбомим, шундан кейин санъатни йиғиштираман’, дердим», — дейди Озода Нурсаидова.\nЮлдуз Усмонованинг Россиядаги концерт билетлари нега қиммат?


11:38 / 23.10.2015\nRavon Nexia R3 модели Chevrolet Aveo биринчи авлодининг қиёфаси ўзгартирилган вариантидир, янги седан хэтчбекдан ўзлаштирилган олд қисми билан фарқ қилади. Янги Nexia’нинг нархи 379 мингдан 529 минг рублгача.\nМашина габаритлари: узунлиги – 4330 мм, кенглиги – 1690 мм, баландлиги – 1505 мм, ғилдираклар базаси – 2480 мм. Автомобиль бошланғич комплектациясида гидрокучайтиргич ва кондиционер йўқ. Юкхонаси салондан очилади, туманга қарши фаралари ва орқа чироғи, 14 дюймли ғилдирак дисклари бор. Optimum версиясидан бошлаб битта ўт олдиргич калити ва эшиклар қулфи мавжуд. Elegant комплектациясида эса руль гидрокучайтиргичи, юкхонани ёритувчи чироқча, ягона ўт олдириш калити ва эшиклар қулфи, кондиционер, Clarion CD/MP3 автомагнитоласи, USB улагич, 4 колонка ҳамда бампер кузов рангига бўялган бўлади.\n100 км/с тезликка эришиши учун 11,9 сония талаб қилинади, 100 кмга шаҳар ичкарисида ёнилғи сарфи 7,7-8 л.\nЖиҳозланиш даражасидан қатъи назар янги Нексия Россия бозорида энг ҳаммабоп автомобиллардан бири бўлиши кутилмоқда.\nRavon бошқа автомобиллари нархини ҳам маълум қилди: Matiz 314 минг рубль ва Gentra 439 минг рубль этиб белгиланган.\nЭслатиб ўтамиз, GM Uzbekistan компанияси 8 октябрь куни Москвада Uz-Daewoo ўрнига келган янги Ravon бренди тақдимотини ўтказган эди.


Навоийлик спортчилар Ўзбекистон кубоги соҳиби бўлдилар + ФОТО / Olamsport.com\n26 ноя 20:08\nНавоийлик спортчилар Ўзбекистон кубоги соҳиби бўлдилар + ФОТО\nТеглар : СузишНавоий\nМусобақанинг бешинчи куни иштирокчилар 50 метр масофага чалқанча, 100 метрга баттерфляй, 200 метрга брасс, 400 метр масофага эркин ва 4х100 метр масофага эстафета баҳсларида совринли ўринлар учун кураш олиб бордилар.\nШу ўринда таъкидлаш жоизки, мамлакат кубоги баҳсларининг сўнгги куни кутилганидек муросасиз курашларга бой тарзда кечди.\nҚизғин кечган баҳсларнинг якунларига кўра 50 метр масофага чалқанча усулда сузиш бўйича эркаклар орасида қорақалпоғистонлик Адилбек Юсупбаев биринчи ўринни эгаллади. Иккинчи ўринни Андижон вилояти вакили Маҳмудшох Қодиров банд этган бўлса, кучли учликка сирдарёлик Михаил Клешко якун ясади.\nХудди шу йўналишда аёллар ўртасида кечган баҳсларда Навоий вилояти вакили Алёна Васильева маррага биринчи бўлиб етиб келди.\nШундан сўнг 100 метр масофага баттерфляй усулида сузиш бўйича мусобақалар ўтказилди. Ушбу мусобақада эркаклар орасида андижонлик Элдорбек Усмонов, хотин-қизлар ўртасида эса Анастасия Зелинская олтин медаль билан тақдирланишди.\n200 метр масофага брасс усулида сузиш бўйича эркаклар ўртасида ғолибликка Республика олий спорт маҳорати мактаби тарбияланувчиси Роман Беркович сазовор бўлди. Андижонлик Тимур Язиков иккинчи, Тошкент шаҳри вакили Эмир Алиев учинчи ўринни банд этди.\n400 метр масофага комплекс усулда сузишда эркаклар орасида Республика олий спорт маҳорати мактаби тарбияланувчиси Егор Петряков шохсупанинг энг юқори поғонасига кўтарилди.\n4х100 метр масофага эркин усулда эстафета баҳсларида Навоий вилояти вакиллари биринчи ўринни эгаллашди. Республика олимпия захиралари коллежи жамоаси иккинчи, Тошкент шаҳри вакиллари учинчи ўринни банд этишди.\nШу тариқа беш кун давом этган мусобақа якунларига кўра умумжамоа ҳисобида биринчи ўринни эгаллаган Навоий вилояти вакиллари Ўзбекистон кубоги соҳиби бўлдилар. Тошкент шаҳри жамоаси иккинчи, Республика олий спорт маҳорати мактаби тарбияланувчилари эса учинчи ўринни эгаллашди.\nМусобақа сўнггида барча ғолиб ва совриндорларга медаль ва эсдалик совғалари тантанали суратда топширилди.\nНавоийда ММА бўйича Ўзбекистоннинг энг кучли спортчилари аниқланди 0


Қозоғистонда бўлиш қоидаларини бузган 876 нафар хорижлик маъмурий жавобгарликка тортилди. Бу ҳақда Pavlodarnews Павлодар области Ички ишлар департаментига асосан хабар бермоқда.\n«Судга 358та маъмурий иш юборилди, уларни кўриб чиқиш натижасига кўра МДҲнинг 34 фуқаросини мамлакатдан чиқариб юбориш ҳақида қарор қабул қилинди. Қозоғистон Республикасида вақтинчалик бўлиш муддати МДҲнинг 805 нафар ва узоқ хорижнинг бир фуқаросига нисбатан камайтирилди», - дея қайд этиб ўтишди маҳкамадан.\nИчки ишлар департаменти маълумотига кўра, чет эл ишчи кучидан ноқонуний фойдаланишнинг 33та ҳолати аниқланди. Маъмурий кодекснинг 519-моддаси бўйича хорижий ишчиларни ноқонуний равишда ишга ёллаган иш берувчилар маъмурий жавобгарликка тортилди.\nБундан ташқари, 18 киши Павлодар Ички ишлар бошқармаси вақтинчалик сақлаш жойига шахсни аниқлаш учун жойлаштирилди.\nПолициячилар томонидан «Нелегал-2018» тезкор-профилактик тадбирида давомида корхоналардан бирининг базасида Ўзбекистоннинг 14 фуқароси қўлга олинди. Улар ҳайдовчилар сифатида тегишли ҳужжатларсиз фаолият юритган. Бу шахслар ЭКИҲнинг 15 баробари миқдорида маъмурий жарима ва 3 суткага қамоқ жазосига маҳкум этилди.\nШунингдек, Иртиш тумани ҳудудида Ўзбекистоннинг 18 фуқароси аниқланди. Улар жорий йилнинг май ойидан бери туман ҳудудида ноқонуний равишда меҳнат фаолиятини амалга ошириб келган. Бу шахсларнинг бир нафари мамлакатдан чиқариб юборилди, қолганларига маъмурий жарима белгиланди.


Саакашвили: «Мени фуқароликдан маҳрум қилиш – ортдан пичоқ уриш»\n20:13 / 28.07.2017\nОдесса вилоятининг собиқ раҳбари Михаил Саакашвили уни Украина фуқаролигидан маҳрум қилишни ортдан пичоқ уриш, деб атади.\n«Албатта, бу Украина президенти Пётр Порошенконинг қўрқоқларча акти, ортдан туриб шунчаки пичоқ уриш. Бу ҳолатга юридик жиҳатдан тушунтириш бериш имконсиз», - дея маълум қилди Саакашвили BBC’га берган интервьюсида.\nШунингдек, унинг таъкидлашича, Украинага қайтиш ниятида.\n«Украинага қайтаман, сабаби кишиларнинг сафарбарлиги рўй беради, чунки биз шундоқ ҳам кишиларни кузда сафарбар этиш ниятида эдик. Кураш ортиб борса ва биринчи имкон туғилиши билан мен, албатта, қайтаман ва фаол иштирок этаман», - дея қўшимча қилган Саакашвили.\nАввалроқ Саакашвили Украина фуқаролигидан нега маҳрум этилгани маълум қилинганди. Юлия Тимошенко эса унинг фуқароликдан маҳрум қилинишини Киев учун шармандалик, деб баҳолади.\nУкраина Михаил Саакашвили фуқаролик


"Универсал тест - Universal Test - Универсальный тест" - дастурий таъминоти (1.0.9 тармоқ версияси) - Олий ўқув юртлари, ўқув муассасалари, ташкилот ва идораларда тест олиш орқали билим даражаларини аниқлаш ва баҳолаш, ҳар хил турдаги аттестацияларни ўтказишга мўлжалланган.\nТизим клиент-сервер технологиясига асосланган бўлиб, локал ҳисоблаш тармоғида ишлайди.\nТизим интерфейси ўзбек ва рус тилларида ишлаш имкониятига эга бўлиб, тест олиш орқали тест топширувчилар билимларини аниқлаш, натижаларни жамлаш, таҳлил қилиш, ҳисобот ва қайдномаларни босмага чиқариш ишлари амалга оширилади. Тизим назорат (имтиҳон) ва машқ қилиш(ўқитиш) режимларида ишлайди, ундан ўқитиш тизими сифатида ҳам фойдаланиш мумкин.\n"Универсал тест" дастурий таъминоти 3 та қуйи тизимдан иборат, булар:\n"Администратор тизими" ─ тизимни бошқариш, фойдаланувчилар рўйҳатини, мавзулар яратиш, барча мосламаларни амалга ошириш, маълумотларни жамлаш, статистикасини олиб бориш, ўрганиш ва маълумотлар базасини архивлаш ишлари учун мўлжалланган;\n"Тахрирчи тизими" ─ фойдаланувчилар учун мавзуларни тахрирлаш, мавзуларга саволлар киритиш ва тахрирлаш ишларини бажариш учун мўлжалланган;\n"Тест олувчи тизими ─ фойдаланувчилардан фаол мавзулар орқали тест олиш, улар билим даражаларини аниқлаш ва баҳолаш ишларини бажариш учун мўлжалланган.\nОнлайн-тестлар / Онлайн-тесты - Unitest дастурий таъминотининг веб-версияси устида иш олиб борилмоқда.


IMHO: ўзбек футболига U-14 каби чемпионатлар керак! / CHAMPIONAT.asia\n20:46Рамос ПСЖ учун дебют қилишга тайёр 0 20:26"Челси" Кристенсен билан янги шартнома масаласида келишолмаяпти 0 20:04Венгер: "Роналдунинг МЮга қайтганини хато демаган бўлардим" 7 19:50Асрор Алиқулов: "Янгиер" футболчиларига бўшлиқ ва вақт берсак, истаган ишини қилиши мумкин эди" 1 19:28Бекзод Қодирқулов: "Вазиятлардан фойдалана олмаслик мағлубиятга олиб келди" 0 19:11Про лига. "Хоразм" "Арал Самали"ни йирик ҳисобда ютди, "Шўртан" "Янгиер"ни енгди 1 18:47Olamsport: Қудратилло Абдуқаҳҳоров АҚШга жўнаб кетди, "Фергюсоннинг Хабиб ҳақидаги ҳикоясини якунламоқчиман" 0 18:33Бешинчиси беш бўладими? 9 18:24"Торино" Белоттини сақлаб қолмоқчи 0 18:01"Ньюкасл" "Реал"нинг юлдуз футболчисини нишонга олди 4 17:58"Футбол олами". Мураббийлар қўзғолон кўтарган 23-тур ҳақида барчаси 23 17:38МЮ Конте билан алоқага чиқди. Италиялик клубни бошқаришга рози 11 17:35Ҳафта ўртасидаги баҳслар: А Серия 10-тур превьюси 1 17:16Дибаланинг қачон "Ювентус" билан янги шартнома имзолаши маълум бўлди 0 16:53"Реал" Кроосга янги шартнома таклиф қилади 1\nIMHO: ўзбек футболига U-14 каби чемпионатлар керак!\n13 окт 20:47\nТеглар : Ўзбекистон U14ЎзПФЛIMHO\n4-14 октябрь кунлари Ўзбекистон U-14 чемпионати ўтказиб келинмоқда.\nЎзПФЛ томонидан ўтказилаётган мазкур турнир ўзининг қизиқарли ўйинлари билан ёдда қолмоқда. Хусусан, мусобақа финалига финалига Суперлига ва ПРО Лигага алоқаси йўқ Одил Аҳмедов академияси — «Одил Жуниор» жамоаси ва Хоразм номидан иштирок этаётган, аммо бу клубга алоқаси йўқ Хоразм олий маҳорат мактаби тарбияланувяиларидан иборат «Хоразм» жамоаси етиб келганини ҳам ажойиб.\nЙиллар давомида ўзбек футболининг ҳозирги юлдузларини тарбиялаган «Насаф», «Бунёдкор», «Машъал» каби клубларнинг ёшлари эса негадир бу турнирда омадли иштирок этишмади. Ўзбекистон терма жамоасининг 9 октябрь куни Малайзияга қарши ўйинда қайдномада бор айрим футболчиларнинг қайси академиядан чиққанини эслаб ўтсак.\nРустам Ашурматов «Бунёдкор», Ҳусниддин Алиқулов «Насаф», Дилшод Саитов «Насаф», Отабек Шукуров «Машъал», Азиз Ғаниев «Насаф», Жалолиддин Машарипов «Пахтакор», Достон Ҳамдамов «Бунёдкор», Ҳусайн Норчаев «Насаф», Элдор Шомуродов «Машъал», Иброҳимҳалил Йўлдошев «Пахтакор», Ислом Қобилов «Бунёдкор», Достон Турсунов «Нефтчи», Хожиакбар Алижонов «Пахтакор», Ойбек Бозоров «Насаф», Игорь Сергеев «Пахтакор» ва ҳоказо.\nФутбол клублари ўз академияларига эътибор бериб, бунинг ортидан ўзбек футболига яхши футболчи етиштириб бергани эътиборга лойиқ, албатта. Ҳозирда ўтказилаётган мусобақалар ҳам, аслида, мақсад жиҳатидан тўғри кўзланган. Ёш футболчилар пойтахтга йиғилади, ўз жамоаси шарафини яхши ҳимоя қилишга ҳаракат қилади ва бунинг ортидан ҳозирги кундаги яхши савиядаги академиялар мураббийларининг эътиборига тушишлари мумкин.\nБундан ҳам 14 ёшгача бўлган бола, ҳам футбол академияси ва ўзбек футболи ютиш эҳтимоли бор.\nТурнирнинг плюс томонлари саналганда ўйиндан кейин энг яхши футболчи учун бериладиган совға-ю, клублар жойлашган меҳмонхонани алоҳида келтириш мумкин. Ёш вилоятлик футболчи учун бу катта иштиёқ бериши турган гап.\nШунингдек, ЎзПФЛ эртага бўлиб ўтадиган финал олдидан медаллар ва кубокларни ҳам тайёрлаб қўйган.\nТурнирнинг илк куни «Сўғдиёна» жамоасининг айнан ўйини ўтадиган куни Тошкентга етиб келгани ҳақида эшитдик. Ушбу маълумотни мухлислар томонидан шу куни сайтимизда ёзилган фикрлардан ҳам билиш мумкин.\n«Сўғдиёна U-14» бош мураббийи Улуғбек Алматов 1-турдан кейин берган интервьюсида қуйидаги фикрларни билдириб ўтди:\n«Йўлдан келганимиз учун бироз қийналдик. Болалар очиқ футбол кўрсатишди. Ўйиндан қониқдим, лекин натижадан эмас. Клуб барча шароитларни қилиб берди. Худо хоҳласа академиямиз қурилмоқда. Ҳаммаси олдинда. Тўғри болалар футболида натижа талаб қилинмайди. Лекин босқичма-босқич бунга келишимиз керак. Барибир болаларга мотивация зарур».\nШунингдек, «Сўғдиёна» ва «Турон» жамоалари 2 кун давомида меҳмонхона топишда қийналгани ҳақида ҳам гап-сўзларни эшитдик.\nЎзПФЛ матбуот хизмати 2-3 бор битта меҳмонхона ташкилот билан ҳамкорлик қилаётгани, футболчилар эса ушбу hotel`да хордиқ чиқаришаётгани ҳақида хабар бериб келди. Юқоридаги икки клуб тўғрисида маълумотлар қанчалик асосли, аниқ факт йўқ (шу ўрида адашган бўлсак маъзур тутасиз).\nU-14 ва U-16 Ўзбекистон чемпионати низомга кўра, жамоаларнинг хизмат сафари (йўлкира, овқатланиши, яшаш жойи) ва мусобақалар ўтказиладиган давр мобайнида ўз футболчиларини суғурта қилиш билан боғлиқ ҳаражатлар клуб томонидан қопланади.\nЯгона таклиф - ПФЛ регламентда жамоалар пойтахтга (мусобақа ўтказиладиган жойга) энг камида бир кун аввал келишни мажбурий қилиб кўрсатса яхши бўларди. Бунда жамоалар кўникиб олишади, узоқ йўл босмасдан стадионга келишади.\nБу каби мусобақалар керак ўзбек футболига. Ишонамизки, бу ҳаракатлар ўз самарасини беради. Эртага финал, Чиғатойда кўришгунча!\n13 окт 21:17:25\nКерак шундай халол болса агарда....лекин Хоразмликлардан яхши юриш болди кошалок финал адашмасам заковатда хам финала чикиб чемпион болишди...\n13 окт 21:54:30\nAvvalo tashkil qilganlarga rahmat. Bularni mevasini yaqin 2-3 yilda koramiz, OK (U-16) larda. Musobaqalar bolsa keyin raqobat boladi. Diyor, PFL charchamanglar.\n13 окт 22:48:30\n25 йилдан бери футбол ишкивозиман. Шу давр ичида шуни англадимки Узбек футболига хеч нарса керак емас. Бу сохага хайф шунча пул. Ёпиш кере тамом хаммасини. Шу пулларни илм олишга, касалларга, уйсизларга ва х.к. бериш кере.\n14 окт 13:35:02\nШулар ҳам кимларнидир қўштирноқ ичидаги қурбони бўлади.\n14 окт 04:00:13\n"Манчестер Юнайтед" фойдаланувчининг фикрига жавоб бериш\nАссалому алейкум яхшимисиз ака ? Шошмасдан фикр билдиришизни илтимос киламан, сабаби сиз айтган сохаларда етарлича маблағ бор. Фақат у пуллар жойига тугри етиб бормаябти. Футболга ажратилган пуллар хали катта муваффақиятли булади Аллоҳ насиб киса. Рахмат соғ бўлинг !\n13 окт 21:50:31\nФутбол етти ешдан бошланади, акалар. Табийи тезлик, куч ва ақл эгалари биринчи навбатда мактабларга олиниш керак. Махсус синовлар орқали. Ўшалардан Академиялар тарбияланувчилари чиқади. Вахо казо.\n13 окт 21:32:32\nNima diyishga ham hayronman kechagi 0-3 dan keyn\n13 окт 21:26:41\nto'ppa to'g'ri, lekin bolalarli laylaytirib yubormaslik ham kerak o'rtoqlar\nНега энди улар хам яхши шароит канака булишини хозирдан билиб, тушуниб боришлари керак.\n13 окт 20:53:21\n13 окт 21:26:16\nUzb fudboli uchun\nУФА рахбарларидан илтимос киламан, Хоразм ва Одил Жуниор ешларидан Узбекистон ешлар термасини шакиллантиришни йулга куйиш керак ва бу ешлар албатда Топ фудболчи булишади кейин Миллий терма жамо учун асосий номзодлар чика бошлайди. Бу ешларнии узига ташаб куймаслик керак. Мен Чемпионат азиа сайити рахбаридан илтимос килардим биз МУХЛИСЛАР учун Равшан Ерматов билан богланиб савол ва таклифлар билдириш учун Мавзу ичидан йахшисини танлаб олиб уларга курсатишни йулга куйиш керак


Австриядаги президентлик сайловида Россия билан яқинлашиш тарафдори мағлуб бўлди\n19:44 / 23.05.2016\nАвстрия президентлиги учун сайловларда «яшиллар» собиқ етакчиси, 72 ёшли Александр Ван дер Беллен сайловчиларнинг 50,30 фоиз овозини олиб ғалаба қозонди. Бу ҳақда Европа сайловлари твиттер аккаунтида маълум қилинган.\nУнинг рақиби бўлган, ўнглардан номзод Норберт Хофер овозлар ҳисоблаб чиқилгач, сайловчиларнинг 49,70 фоиз овозини қўлга киритгани маълум бўлди.\nХофер ўз мағлубиятини тан олган.\nШу тариқа, Иккинчи жаҳон уруши давридан бери илк марта Австрияга Социал-демократлар ва Миллий партиялар вакили бўлмаган сиёсатчи президент бўлди.\nТаҳлилчиларнинг баҳолашича, бу сайлов Австрия жамиятининг қочқинларга муносабатини ифодалади. Ўз рақиби евроскептик Хофердан фарқли равишда Ван дер Беллен Европа бирлиги тарафдори ҳисобланади. Хофер ўз сайловолди кампаниясини миллий шиорлар билан ўтказган ва австрияликлар доимий қочқинлар оқимидан зада бўлганини эътироф этганди.\nСайловлар мамлакатда кечаётган сиёсий инқироз фонида бўлиб ўтди. Биринчи турда Социал-демократлар ва Миллий партия вакиллари мағлубиятни тан олишди.\nХофер биринчи турда 36 фоиз овоз билан устунлик қилди, лекин бу иккинчи турни ўтказмаслик учун кифоя қилмади.\nМамлакат канцлери, социал-демократик партия вакили Вернер Файман, президентлик сайловларининг иккинчи турига икки етакчи сиёсий куч вакиллари эмас, балки мухолифат кўрсатган номзодлар чиқиши маълум бўлгач, май ойи бошида истеъфо берган эди. Унинг ўрнини 17 май куни янги канцлер, социал-демократик партия етакчиси Кристиан Керн эгаллади.\nИкки асосий партиянинг муваффақиятсизлиги муҳожирлар муаммоси билан узвий алоқадорлиги айтилмоқда.\nИшсизлик даражаси паст бўлган бой бу мамлакатга муҳожирлар оқими таъсир кўрсатиши мумкин.\nОзодлик партияси 22 май куни ўз вакили Хофер ғалаба қозонганини эълон қилганди.\nХофер аввал Европа ҳамда Россия ўртасидаги сунъий чегарага қарши курашган ва санкцияларни зудлик билан бекор қилиш заруратини олға сурган.\nСўровномада Хоферни ишчи синфнинг 10 вакилидан 7 нафари қўллаб-қувватлаши маълум бўлганди.\nВан дер Беллен халқаро низоларни тартибга солиш ҳамда иқлим ўзгариши масалаларида Москванинг иштирокисиз муваффақиятга эришиб бўлмайди, деб ҳисоблайди ва Украина инқирозни ҳал этишда Европа хавфсизлик ва ҳамкорлик ташкилотининг фаол иштирокини тарғиб этади.


ЯСТ тўловчи корхона 2014 йил декабрида жисмоний шахсдан 6 ой муддатга нотурар жойни ижарага олди. Ойлик ижара ҳақи (ижара шартномасига кўра) 700 000 сўмни ташкил қилади. Декабрда бухгалтерия ЖШДСни 7,5%лик ставкада (700 000 х 7,5% = 52 500 сўм) ҳисоблади, январда 8,5%лик ставкада ЖШДС (700 000 х 8,5% = 59 500 сўм) ҳисобланган. Жисмоний шахсга декабрь (2014 йил) – январь (2015 йил) учун даромад ва бюджетга ҳисобланган солиқ ҳақиқатда 2015 йил январда тўланган: 1 288 000 сўм – жисмоний шахснинг даромади ва 112 000 сўм – ЖШДС. Солиқ кодексининг 181-моддасига кўра мол-мулкни ижарага беришдан олинган даромадларга белгиланган энг кам ставкада жисмоний шахслардан олинадиган даромад солиғи солинади.\nАгар декабрь ва январь учун тўлов ҳақиқатда январда амалга оширилган бўлса, 2014 йил декабри ва 2015 йил январи учун мол-мулк ижарасидан ЖШДС қандай белгиланган энг кам ставкада ушланиши ва ўтказилиши керак?\n– Жисмоний шахсларнинг мулкий даромадлари таркибига мол-мулкни ижарага беришдан олинган даромадлар киради (Солиқ кодексининг 176-моддаси) ва уларга жисмоний шахсларнинг тўлов манбаида солиқ солинадиган даромадларига белгиланган энг кам ставка бўйича солиқ (ЖШДС) солинади (Солиқ кодексининг 181, 184-моддалари).\nТўлов манбаида солиқ солиш солиқ солинадиган база ва белгиланган ставкадан келиб чиққан ҳолда солиқ агентлари томонидан амалга оширилади. ЖШДС эса даромадлар ҳақиқатда тўланаётганда ушлаб қолинади (Солиқ кодексининг 185-моддаси). Бунда ҳисоблаб чиқарилган ЖШДС суммаси бюджетга пул маблағларини олиш учун хизмат кўрсатувчи банкка ҳужжатларни тақдим этиш билан бир вақтда тўланади (Солиқ кодексининг 188-моддаси).\nМасалага жисмоний шахснинг даромадини эътироф этиш пайтини белгилаш позициясидан қаралганда шуни таъкидлаш лозимки, Солиқ кодексининг 39-моддасига мувофиқ солиқ тўловчиларнинг даромадлари ҳамда солиқлар ва бошқа мажбурий тўловларни ҳисоблаб чиқариш учун улар бўйича тегишли чегирмалар тўлов тўланган вақт ва пул келиб тушган санадан қатъи назар, яъни ҳисоблаб ёзиш усули бўйича улар тааллуқли бўлган ҳисобот даврида акс эттирилади.\nСолиқ кодексининг 3-моддасида белгиланишича, солиқ солиш солиқ мажбуриятлари юзага келган пайтда амалда бўлган қонун ҳужжатларига мувофиқ амалга оширилади.\nЮқорида кўрсатилганлардан шундай хулоса чиқариш мумкинки, сиз 2014 йил декабри учун 7,5%лик ставкада, 2015 йил январи учун эса 8,5%лик ставкада, яъни жисмоний шахсда мулкий даромад вужудга келган пайтда амал қилган ЖШДСнинг энг кам ставкаларида ЖШДСни тўғри ушлагансиз. Бунда 2014 йил декабри учун жисмоний шахс даромадини ҳисоблаш ва ундан ЖШДСни ушлаш 2014 йил учун ЖШДС бўйича ҳисоботда акс эттирилиши керак. Тегишинча, 2015 йил январи учун даромадни ҳисоблаш ва ундан ЖШДСни ушлаш 2015 йил I чораги учун ЖШДС бўйича ҳисоботда акс эттирилади. Амалда 2 ой учун даромадни тўлаш 2015 йил январда амалга оширилиб, ушланган ЖШДС ҳисобга олинади ва банкка тўлов ҳужжатларини тақдим этган вақтда тўланади. Шу тариқа, сиз солиқ тўғрисидаги қонун ҳужжатларининг барча талабларига риоя этгансиз.\n2015-03-03 12:26:36, Гость_gost:\nTa'sischi MCHJ ga noturar joyni ijaraga bersa (ijara shartnomasini tuzgan holda) va MCHJni rivojlanishi u-n xech qanday xaq olinmasa bunda ЖШДС qanday bo'ladi to'lab berish kerak\n2015-03-03 12:30:36, Гость_gost:\nЖШДС эса даромадлар ҳақиқатда тўланаётганда ушлаб қолинади (Солиқ кодексининг 185-моддаси). даромад умуман туланмаса соликлар хам туланмайди


Каталонияда мустақиллик бўйича референдум тарғиб қилинган юз мингта плакат тортиб олинди\n00:03 / 16.09.2017\nФото: EPA-EFE/QUIQUE GARCIA\nИспания фуқаролик гвардияси 15 сентябрда Каталония мустақиллиги бўйича рферендум тарғиб қилинган 100 мингта плакатни тортиб олди. Бу ҳақда La Vanguardia нашри хабар бермоқда.\nНашр маълумотларига кўра, бу плакатлар Каталониядаги Оспиталет-де-Льобрегат аҳоли пунктидаги босмахонада аниқланган. Фуқаролик гвардияси ходимлари бошқа корхоналарда ҳам мустақиллик бўйича референдум ўтказилиши учун чоп этилган босма материалларни топиш мақсадида тинтув ўтказишмоқда.\nИспания бош прокуратураси 1 октябрда Каталония мустақиллиги бўйича референдум ўтказилишига йўл қўймаслик учун ҳуқуқ-тартибот идоралари ходимларига йўриқнома ишлаб чиқди. Унга кўра, полициячилар овоз бериш қутилари, сайлов бюллетенлари ва сайлов участкаси аъзолари учун йўриқномаларни тортиб олишлари кўзда тутилган.\nАввалроқ Каталония парламенти мустақиллик бўйича референдум ўтказиш ҳақидаги қонунни қабул қилганди.\nКарлес Пучдемон Каталония етакчиси бўлишдан бош тортди